Pemimpin kita perlu berani mansuhkan sekolah vernakular

Oleh Zuhayati Yazid

BANGI, 6 Rabiulawal 1443H, Rabu – Strategi yang tepat dan perancangan teliti perlu dilaksanakan dalam usaha menukar sistem sekolah vernakular kepada sekolah satu aliran sahaja.

Ahli Dewan Kepimpinan Nasional BERJASA, Zulkifli Yahya berkata, peranan pemimpin sangat penting dalam menguruskan perkara ini demi masa depan anak bangsa kita sendiri.

Mengambil contoh Singapura, negara itu mempunyai perancangan teliti sebelum memansuhkan sekolah aliran Cina kepada sekolah satu aliran.

Jadi kita kena ada strategi untuk menukar dan memansuhkan sekolah jenis kebangsaan Cina (SJKC) dan Sekolah Jenis Kebangsaan Tamil (SJKT).

Justeru, kita perlukan pemimpin yang berani dan jika mereka tiada matlamat ke arah itu, pasti ia akan terkubur begitu sahaja.

“Kita lihat bagaimana Lee Kuan Yew nekad berjuang untuk mansuhkan SJKC walaupun dapat tentangan hebat dariada ahli-ahli parti Tindakan Rakyat (PAP) sendiri.

“Beliau mulakan strategi dengan perubahan di peringkat universiti dan mewajibkan penggunaan bahasa Inggeris di semua universiti sebelum berkembang ke peringkat sekolah, inilah strategi yang dia gunakan.

“Walaupun dia sedar risiko dia akan hilang sokongan daripada rakyat tetapi dia nekad dan berani untuk lakukan perubahan,” katanya.

Beliau berkata demikian ketika menjadi panel dalam program Dimensi bertajuk ‘Sistem Vernakular Jenayah Pendidikan Negara’, yang disiarkan secara langsung di Facebook TV Pertiwi, malam tadi.

Atas sebab itu, kita perlu mencontohi langkah Perdana Menteri Singapura itu dalam melakukan perkara sama.

“Beza dengan politik negara kita, pemimpin lebih mementingkan politik kepartian berbanding politik negara.

“Mahu wujudkan perpaduan mesti kena berkorban dan lihat kajian-kajian pakar pendidikan jika tidak, perkara ini hanya menjadi angan-angan sahaja,” katanya.

Beliau menegaskan, seluruh dunia menggunakan sistem pendidikan satu aliran sahaja kecuali sistem pendidikan di Malaysia.

Justeru, keyakinan dari diri pemimpin itu penting untuk mengubah sistem pendidikan vernakular kepada satu aliran.

Pautan Dimensi;


SPRM buka siasatan kes dakwaan disogok RM10 juta

JOHOR BAHRU, 25 Rejab 1442H, Selasa – Suruhanjaya Pencegahan Rasuah Malaysia (SPRM) Negeri Johor sudah membuka kertas siasatan berhubung dakwaan tawaran rasuah RM10 juta kepada Ahli Parlimen Sekijang, Natrah Ismail.

Beberapa saksi telah dikenal pasti dan sudah serta akan dipanggil untuk dirakam percakapan, kata pengarahnya, Datuk Azmi Alias.

Beliau berkata, selain saksi yang dikenal pasti, rakaman percakapan ke atas Natrah juga dijalankan.

Serentak itu, Azmi menggesa semua pihak tidak membuat spekulasi berhubung perkara itu sehingga siasatan selesai dijalankan.

“Sekiranya mana-mana pihak yang mempunyai apa-apa bukti atau keterangan baru sila hubungi SPRM untuk tindakan selanjutnya,” katanya seperti dilapor Harian Metro.

Ahad lalu, Natrah membuat laporan kepada SPRM berhubung cubaan pihak tertentu untuk mendapatkan sokongannya terhadap Perdana Menteri, Tan Sri Muhyiddin Yassin.

Natrah Ahli Parlimen daripada Parti Keadilan Rakyat (PKR) membuat laporan itu di SPRM Cawangan Segamat.

“Saya membuat satu laporan kepada SPRM berkenaan satu kejadian percubaan mendapatkan sokongan saya terhadap Tan Sri Muhyiddin Yassin, dengan janji manfaat yang boleh saya peroleh dengan pemberian sokongan tersebut.

“Kejadian itu berlaku pada 3 Mac lepas dan melibatkan dua individu termasuk seorang yang bergelar Datuk Seri,” katanya.


Tindakan tegas ke atas anggota polis lindungi kegiatan haram

KUALA LUMPUR, 20 Zulhijjah 1441H, Isnin – Kementerian Dalam Negeri memberi amaran untuk mengambil tindakan tegas ke atas mana-mana anggota polis yang terbukti terlibat dalam melindungi pihak yang menjalani kegiatan haram, yang jelas melanggar undang-undang.

Menterinya, Datuk Seri Hamzah Zainuddin menegaskan, mereka akan dirujuk ke jawatankuasa disiplin dan diambil tindakan yang sewajarnya.

“Tindakan tegas bukan sahaja akan diambil kepada mereka yang melakukan jenayah itu sebaliknya kepada anggota polis yang ada di situ.

“Kalau betul (siasatan mendapati) mereka terbabit (melindungi kegiatan haram) maka kita akan bawa ke jawatankuasa disiplin itu tindakan undang-undang,” katanya seperti dipetik Astro Awani, hari ini.

Mengulas lanjut, Hamzah turut menyeru pihak berkuasa tempatan (PBT) supaya bersama-sama polis bagi memastikan tidak ada sebarang aktiviti pelanggaran undang-undang seperti perjudian dan perniagaan haram berjalan di kawasan tersebut.

Bagaimanapun, beliau menasihati orang ramaiu supaya melaporkan kegiatan seumpama itu kepada pihak penguat kuasa atau Kementerian Dalam Negeri secara terus dan bukan menyebarkan di laman media kerana tindakan itu boleh mengundang bahaya.

Sebelum ini, satu video yang disiarkan secara langsung menerusi laman sosial Facebook Hot Burger Malaysia yang dikongsi akaun Asri yang dikenali sebagai Asri Janggut mengenai tindakan pihak berkuasa tidak mengambil tindakan terhadap kes judi serta mendedahkan lokasi perjudian di Bandar Baru Sungai Buloh menjadi tular di media sosial.

Susulan laporan itu, Ketua Polis Daerah Sungai Buloh Supt Shafa’aton Abu Bakar bagaimanapun menafikan dakwaan tersebut dan menyatakan polis telah membuka kertas siasatan serta akan memanggil pengguna laman sosial berkenaan untuk memberikan keterangan.


‘Semua ini berlaku kerana Tun’

BANGI, 21 Zulkaedah 1441H, Isnin – Ahli Parlimen Arau, Datuk Seri Shahidan Kassim menyalahkan Tun Dr Mahathir Mohamad kerana meletakkan jawatan Perdana Menteri, sehingga menjadi penyebab punca kekecohan pada sidang Dewan Rakyat hari ini.

“Semua ini berlaku kerana Tun, kerana Langkawi ( Dr Mahathir) berhentilah hingga berlaku penukaran Speaker.

“Tun, kami puak-puak BN, PAS dan GPS kami diminta untuk menyokong Tun sebagai PM, tapi malangnya…

“Bila Tun berhenti kami terpaksa pilih calon yang lain untuk jadi PM,” katanya yang menjadi Ahli Parlimen ketiga berbahas usul yang dibawa Perdana Menteri, Tan Sri Muhyiddin Yassin.

Ahli Parlimen Kinabatangan Datuk Seri Bung Moktar Radin yang menyokong kenyataan itu berkata, peletakan jawatan Dr Mahathir turut membawa kepada pemilihan Perdana Menteri baharu.

“Semua punca daripada Langkawi. Agong sudah nasihat tapi dia nak berhenti juga. Kami terpaksalah cari PM lain.

“Dulu Tun lantik Latheefa Koya dan Tommy Thomas, kita tidak pertikaikan pun, sama saja dengan kita pilih Speaker (Dewan Rakyat),” katanya.

Tidak berdiam diri dengan dakwaan itu, Dr Mahathir kemudian mencelah dan berkata, peletakan jawatannya disebabkan tidak boleh bekerjasama dengan UMNO yang dianggap bukan seperti dahulu.

“Apabila saya diberi pilihan untuk bekerjasama dengan UMNO dan UMNO bukanlah yang ditubuh dulu, tapi ‘dihijack’ orang tertentu, saya tidak boleh bekerjasama,” katanya.

Kenyataan itu dicelah oleh Bung Mokhtar: “UMNO satu saja. Dulu Tun yang ajar kami, kami ikut ajaran Tun,” katanya.

Usul pengosongan kerusi Yang Dipertua Dewan Rakyat dibawa Tan Sri Muhyiddin Yassin dan diluluskan secara undi belah bahagian dengan 111 undi menyokong, berbanding 109 undi tidak menyokong serta seorang Ahli Parlimen tidak hadir, difahamkan Datuk Seri Dr Maximus Johnity Ongkili (BN-Kota Marudu).


5 maut dalam letupan bom sasar bekas Ahli Parlimen Somalia

MOGADISHU, 11 Jamadilakhir 1442H, Ahad – Sekurang-kurangnya lima orang termasuk tentera terbunuh manakala empat yang lain cedera dalam letupan bom menyasarkan kenderaan membawa bekas Ahli Parlimen Somalia di ibu kota Mogadishu, kata seorang pegawai.

Letupan bom di tepi jalan itu berlaku di daerah Shibis, kata Abdifatah Hassan, seorang kapten polis di Mogadishu kepada Anadolu Agency.

Beliau berkata, bekas Ahli Parlimen, Muhdin Hassan Afrah serta beberapa pengawalnya cedera dalam letupan itu dan dibawa ke hospital berdekatan untuk rawatan.

Bulan lalu Muhdin terselamat daripada letupan bom yang menyasarkan kenderaannya di daerah Kaaran di ibu negara, menurut media tempatan.

Belum ada kumpulan yang mengaku bertanggungjawab atas serangan itu, tetapi kumpulan militan yang berafiliasi dengan Al-Qaeda yang berpangkalan di Somalia telah mengaku bertanggungjawab atas beberapa pengeboman di negara Afrika itu. – Agensi


PAS dijangka pertaruh Ustaz Hazri di PRK Kemaman?

BANGI, 2 Jamadilawal 1445H, Khamis – PAS dijangka mempertaruhkan Naib Yang Dipertua PAS Kemaman, Ustaz Hazri Jusoh pada Pilihan Raya Kecil (PRK) Parlimen kemamam.

Menurut sumber dalaman PAS seperti dilapor media tempatan, Hazri yang juga Pengarah Majlis Tindakan Dewan Undangan Negeri (DUN) Kijal antara tulang belakang di Parlimen itu yang digemari ramai kerana sering turun padang dan tidak jemu menyelami permasalahan rakyat.

Ustaz Hazri sebelum ini pernah bertanding di DUN Kijal pada Pilihan Raya Umum Ke-14 (PRU14) lalu, namun tewas dalam pertandingan tiga penjuru.

Beliau memperoleh 8,082 undi berbanding bekas Menteri Besar Terengganu, Datuk Seri Ahmad Said yang mengumpul 9,545 undi manakala calon Pakatan Harapan (PH), Wan Marzuki Wan Sembok pula dengan 1,472 undi.

PRK Parlimen Kemaman diadakan selepas Mahkamah Pilihan Raya Terengganu membatalkan kemenangan wakil PAS, Che Alias Hamid pada 26 September lalu.

Pada PRU15 lalu, Che Alias memenangi Parlimen Kemaman dengan majoriti 27,179 undi dengan meraih 65,714 undi.

Pertarungan empat penjuru itu menyaksikan Che Alias menewaskan calon BN, Datuk Seri Ahmad Said (38,535 undi), calon Pakatan Harapan (PH), Hasuni Sudin (8,340 undi) dan calon Pejuang, Rosli Ab Ghani (506 undi).

Persoalan itu dijangka terlerai hari ini apabila PAS dijangka mengumumkan calon PRK Parlimen Kemaman pada hari ini.


Fokus buru Lailatul Qadar daripada ‘sibuk’ teka tarikh 1 Syawal

BANGI, 19 Ramadan 1444H, Isnin – Umat Islam sepatutnya menumpukan perhatian untuk memburu Lailatul Qadar, daripada menyibukkan diri dengan meneka tarikh Aidilfitri sama ada jatuh pada Jumaat atau Sabtu.

Pengerusi Majlis Ulama ISMA (MUIS), Datuk Zamri Hashim berkata, Islam memberikan hak kepada pihak berautoriti dalam menentukan tarikh Aidilfitri dan kalendar puasa.

Katanya, ini bagi menjaga kesatuan umat Islam dalam menyambut musim ibadah serta perayaan, untuk mencapai maqasid perayaan itu sendiri iaitu meraikan kebesaran dan syiar agama secara bersama.

“Umat Islam dinasihatkan akur kepada ketetapan Majlis Raja-Raja dalam menentukan awal Syawal melalui ru’yah dan hisab yang meletakkan kaedah ‘imkanur ru’yah’ (yakni kebolehmungkinan untuk melihat anak bulan) sebagai kaedah penting serta tidak terpengaruh dengan jangkaan tarikh Aidilfitri di negara lain.

“Ini disebabkan perbezaan matla’ dan metodologi yang berbeza dalam penentuan awal bulan hijrah di negara masing-masing,” katanya dalam kenyataan.

Justeru, beliau menasihatkan umat Islam untuk mencontohi amalan dan semangat para salafussoleh yang sangat mengharapkan mereka hidup di dalam Ramadan sepanjang tahun kerana mengetahui besarnya nilai bulan berkenaan.

Beberapa kebelakangan ini, tular di media sosial dan aplikasi WhatsApp mengenai hebahan tarikh hari raya pada tahun ini yang dikatakan jatuh pada 21 April (Jumaat), sedangkan pada kalendar adalah 22 April iaitu hari Sabtu.

Isu ini tercetus selepas Pusat Astronomi Antarabangsa yang berpangkalan di Emiriah Arab Bersatu (UAE) menjangkakan akhir Ramadan pada hari Khamis iaitu 20 April 2023.

Bagaimanapun, Jabatan Kemajuan Islam Malaysia (Jakim) dalam satu kenyataan menjelaskan, pengisytiharan tarikh 1 Syawal pada setiap tahun di Malaysia dibuat oleh Penyimpan Mohor-Mohor Besar Raja-Raja (PMBBR) dan akan diumumkan melalui media utama.

Pengumuman itu pula dibuat sejurus selepas menerima laporan hasil cerapan anak bulan yang dibuat di 29 lokasi cerapan rasmi setelah mendapat perkenan Yang di-Pertuan Agong pada petang Khamis.


Mangsa banjir Johor menurun

JOHOR BAHRU, 24 Syaaban 1444H, Jumaat – Jumlah mangsa banjir di Johor berkurang kepada 26,381 orang pada 8 pagi ini berbanding 28,008 orang direkodkan malam tadi.

Jawatankuasa Pengurusan Bencana Negeri (JPBN) dalam satu kenyataan memaklumkan kesemua mangsa daripada 7,418 keluarga ditempatkan di 95 pusat pemindahan sementara (PPS) di Batu Pahat dan Segamat.

Menurut JPBN, Batu Pahat kekal daerah paling teruk terjejas dengan jumlah mangsa 26,337 orang daripada 7,404 keluarga, manakala Segamat seramai 44 orang daripada 14 keluarga.

Cuaca diramal cerah di kesemua 10 daerah pada pagi ini selain tiada sungai yang berada di paras bahaya.

Bagaimanapun, menurut JPBN sebanyak lima jalan di Batu Pahat masih ditutup untuk kenderaan ringan kerana ditenggelami banjir dan hanya kenderaan berat dibenarkan untuk melalui jalan-jalan tersebut.

Penutupan itu melibatkan Jalan Parit Haji Arif/Sri Dayung berhampiran Jambatan Sri Dayung; Jalan Parit Jambi (Jambatan Parit Jambi); Jalan Haji Arif (Klinik Kesihatan Sri Medan); Jalan Parit Warijo (sepanjang jalan) dan Jalan Sri Bengkal (Kampung Sri Bengkal).- Bernama


Tiga pekerja swasta ditahan bantu siasatan jual vaksin COVID-19: Polis

KUALA LUMPUR, 13 Zulkaedah 1442H, Khamis – Polis menahan tiga warga tempatan di sekitar Putrajaya dan Brickfields, kerana disyaki terlibat dalam kegiatan penjualan vaksin COVID-19 menerusi panggilan telefon secara rawak, semalam.

Ketua Polis Kuala Lumpur, Datuk Azmi Abu Kassim berkata, mereka yang terdiri daripada dua wanita dan seorang lelaki berumur antara 23 dan 50 tahun itu, ditahan hasil siasatan polis berikutan laporan polis oleh seorang Pegawai Penyelidik Jawatankuasa Petugas Khas Imunisasi COVID-19 (CITF), berhubung perkara itu.

Beliau berkata, semua mereka yang bekerja sebagai pegawai pemasaran di sebuah syarikat swasta, didapati menawarkan serta menjual vaksin COVID-19 dan akan membuat panggilan telefon kepada orang awam.

“Mereka kemudian mengenakan harga sebanyak RM420 bagi dua dos vaksin yang akan disuntik. Bayaran bagaimanapun akan dibuat selepas pelanggan selesai menerima kedua-dua dos suntikan.

“Hasil serbuan di kediaman suspek, polis merampas enam telefon bimbit selain beberapa dokumen berkaitan kegiatan itu, dan semua mereka direman tiga hari bermula hari ini bagi membantu siasatan,” katanya dalam kenyataan hari ini.

Azmi berkata, pengesahan turut dibuat oleh Ketua Sekretariat CITF Persekutuan bahawa, Jawatankuasa Khas Jaminan Akses Bekalan Vaksin COVID-19 tidak memberi kelulusan mana-mana pihak untuk menjual vaksin COVID-19. – Bernama


Dakwaan fitnah: Polis ambil keterangan dan rampas telefon Rafizi

KUALA LUMPUR, 6 Safar 1444H, Sabtu – Timbalan Presiden PKR, Rafizi Ramli, telah selesai memberi keterangan kepada polis hari ini berhubung dakwaannya mengeluarkan kenyataan fitnah mengaitkan Menteri di Jabatan Perdana Menteri (Tugas-Tugas Khas), Datuk Dr Abd Latiff Ahmad.

Rafizi dilihat tiba di Ibu Pejabat Polis Daerah Sentul kira-kira jam 3 petang bersama tiga peguam Adi Zulkarnain Zulkafli, Mohd Ashraf Othman dan Nik Zarith Nik Moustpha dan selesai memberi keterangan pada jam 4.44 petang.

Ketua Polis Daerah Sentul ACP, Beh Eng Lai, ketika dihubungi Bernama, mengesahkan bahawa polis telah merakam percakapan Rafizi dan membuka kertas siasatan susulan laporan polis oleh pegawai khas menteri berkenaan, Sayed Ahmad Muizzuddin Al Sayed Mohamad, Selasa lalu.

Katanya, polis turut merampas satu unit telefon bimbit milik Rafizi untuk siasatan.

Katanya, siasatan dijalankan mengikut Seksyen 500 Kanun Keseksaan kerana memfitnah dan Seksyen 233 Akta Komunikasi dan Multimedia 1998 kerana penggunaan tidak wajar kemudahan rangkaian atau perkhidmatan rangkaian.

Dalam laporan polis itu, Rafizi didakwa telah mengeluarkan beberapa kenyataan fitnah, kononnya wanita bernama Zainab Mohd Salleh yang memperoleh projek pembinaan Kapal Tempur Pesisir (LCS) adalah isteri kepada Abd Latif. – Bernama


Kritik sekatan jual arak, Guan Eng buktikan DAP parti politik songsang

Oleh Ainul Illia Meor Suzurudin

BANGI, 1 Jamadilawal 1443H, Isnin – Kenyataan Setiausaha Agung DAP, Lim Guan Eng yang mengkritik sekatan penjualan minuman keras dengan menyifatkan ia satu campur tangan pihak kerajaan Persekutuan dalam hidup orang bukan Islam, membuktikan bahawa DAP adalah parti politik songsang.

Presiden Barisan Jemaah Islamiah Se-Malaysia (BERJASA), Ustaz Haji Zamani Ibrahim berkata, keputusan kerajaan melaksanakan sekatan penjualan arak adalah selari dengan kehendak dan tuntutan Islam yang mana merupakan agama Persekutuan.

“Setiausaha Agung DAP sebenarnya bukan sahaja membawa agenda songsang malah beliau telah menghina Islam sebagai agama Persekutuan.

“Beliau juga telah mengkhianati sumpahnya di hadapan Yang di-Pertuan Agong (YDPA) semasa majlis mengangkat sumpah sebagai Ahli Parlimen,” katanya ketika dihubungi Ismaweb.net, hari ini.

Tegasnya, sekatan penjualan arak yang dilaksanakan beberapa negeri termasuk Perlis sepatutnya mendapat sokongan daripada semua pimpinan parti termasuk DAP sendiri.

“Tiada mana-mana agama yang menggalakkan penganutnya minum arak, adakah DAP sebuah parti tidak beragama dan menganggap agama adalah candu kehidupan seperti komunis?” soalnya.

Selain itu, katanya, kenyataan Guan Eng mengaitkan penjualan arak dengan gaya hidup orang bukan Islam adalah satu tuduhan DAP yang menghina budaya hidup orang bukan Islam itu sendiri.

“Berniaga arak bukan amalan orang bukan Islam sebaliknya adalah aktiviti perniagaan mengaut keuntungan di atas kerosakan kehidupan individu dan keruntuhan institusi rumah tangga itu sendiri.

“Apakah mungkin Lim Guan Eng lantang bersuara kerana beliau juga mempunyai saham dalam industri penjualan arak di Malaysia?,” soalnya.

Menyelar kenyataan tidak bertanggungjawab Guan Eng, BERJASA menyokong penuh sekatan penjualan arak, dan semua negeri serta pimpinan parti hendaklah menjadikan Perlembagaan Persekutuan sebagai tiang seri dalam penyatuan nasional.

Tegasnya, sebarang agenda songsang yang dibawa oleh mana-mana pimpinan parti hendaklah ditolak demi keharmonian kaum di negara ini.

“BERJASA juga ingin mengingatkan kepada semua, DAP sentiasa bersuara dalam agenda songsang. Kita mahukan rakyat hidup harmoni, sebarang aktiviti yang boleh menjejaskan keharmonian kaum perlu dihindarkan.

“Sudah sampai masanya semua rakyat tidak perlu lagi memandang positif kepada DAP walaupun pemimpin wanitanya memakai berbaju kurung dan berselendang.

“Orang Melayu terutamanya jangan mudah tertipu dengan lakonan DAP, ingatlah peristiwa orang Melayu ditipu dengan songkok akhirnya Singapura keluar dari Tanah Melayu,” katanya.

PAUTAN BERKAITAN:


Muafakat Nasional perlu rundingan berulang kali tanpa had

BANGI, 2 Rabiulawal 1443H, Sabtu – Semua pihak yang membentuk Muafakat Nasional (MN) diminta konsisten melakukan rundingan berulang kali tanpa had bagi memastikan perpaduan yang dipupuk dapat dicapai.

Ahli Jawatankuasa PAS Pusat, Nik Mohamad Abduh Nik Abdul Aziz berkata, kunci perpaduan adalah berunding dan mesti dilakukan berulang kali dan tiada had.

“Begitulah nyawa Muafakat Nasional. Siapa yang merosakkan rundingan, dialah yang paling gagal dan harus dicela.

“Seruan saya, terus berunding. Ia tanda keikhlasan diri dan cinta umat,” katanya menerusi hantaran di Facebooknya, hari ini.

Beliau menegaskan, individu yang merosakkan rundingan akan memberi keuntungan kepada pihak musuh.

Ini kerana, perpaduan memerlukan pemupukan dan penjagaan yang berterusan.

Beliau percaya, musuh perpaduan sentiasa wujud, mengintai dan menyelinap dari sudut dan lorong yang terabai.

“Kegagalan kekerapan rundingan kerapnya adalah kerana perunding yang lemah karektor dan diplomasinya.

“Paling teruk, melihat menghentikan perundingan sebagai jalan terbaik. Ia kejayaan buat musuh. Matlamat dibakar dan keikhlasan membenih nifak,” katanya.

Sehingga kini, status gabungan Muafakat Nasional masih menjadi tanya tanya.

Gagasan berkenaan yang diharapkan dapat membawa perubahan kepada kesatuan Melayu, terus tenggelam gara-gara krisis politik yang tidak berkesudahan.


Bekas pengurus kanan TH didakwa terima suapan lebih RM170,000

KUALA LUMPUR, 8 Zulhijjah 1441H, Selasa – Bekas pengurus kanan Lembaga Tabung Haji (TH) mengaku tidak bersalah di Mahkamah Sesyen di sini, hari ini atas tiga pertuduhan menerima suapan berjumlah RM170,477 pada 2015 dan 2018.

Zaharuddin Hamid, 47, yang merupakan bekas Pengurus Kanan Teknikal (Seksyen Pembangunan Hartanah) membuat pengakuan itu selepas pertuduhan terhadapnya dibacakan di hadapan Hakim Rozina Ayob.

Bagi semua pertuduhan, Zaharuddin didakwa secara rasuah menerima suapan daripada Yusaidi Mohd melalui syarikat Amaneez Creative Solution menggunakan cek yang didepositkan ke dalam akaun Maybank milik kakaknya, Zanita Hamid berjumlah RM170,477 sebagai upah mencadangkan syarikat Consoline Sdn Bhd dan Syarikat MNB Engineering Sdn Bhd bagi kerja ubah suai pejabat TH Ipoh (IFiC), Perak dan tiga di Johor iaitu TH Muar, TH Batu Pahat serta TH Kluang.

Dia dituduh melakukan tiga kesalahan itu di Maybank Desa Pandan, di sini, antara 5 Okt 2015 dan 24 Mei 2018 mengikut Seksyen 17(a) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24 akta sama yang memperuntukkan hukuman penjara maksimum 20 tahun dan denda tidak kurang daripada lima kali ganda jumlah atau nilai suapan atau RM10,000 mengikut mana-mana yang lebih tinggi, jika sabit kesalahan.

Terdahulu, Timbalan Pendakwa Raya SPRM Abdul Rashid Sulaiman menawarkan jaminan RM100,000 dengan seorang penjamin serta syarat tambahan perlu menyerahkan pasport kepada mahkamah dan melapor diri di Ibu Pejabat SPRM sebulan sekali.

“Kesalahan ini adalah kesalahan yang serius, jika sabit kesalahan tertuduh boleh dihukum penjara sehingga 20 tahun. Selain itu, kedudukan tertuduh di dalam Tabung Haji sebagai pengurus kanan juga perlu diambil kira,” kata Abdul Rashid.

Peguam M. Athimulan yang mewakili tertuduh memohon mahkamah memberikan jaminan sekitar RM40,000 atas alasan tertuduh memberi kerjasama baik kepada SPRM.

“Tertuduh kini tidak bekerja dan sejak ditahan SPRM, anak guam saya juga mengalami kemurungan. Pihak kami bersedia jika mahkamah mengenakan sebarang syarat tambahan,” katanya.

Mahkamah membenarkan tertuduh diikat jamin RM50,000 dengan seorang penjamin bagi kesemua pertuduhan berserta syarat tambahan tertuduh perlu menyerahkan pasport kepada mahkamah dan melapor diri di Ibu Pejabat SPRM Kuala Lumpur sebulan sekali sehingga kes selesai.

Mahkamah menetapkan sebutan semula kes pada 22 September depan. – Bernama


Ismail Sabri syor kembalikan GST, jauh lebih telus berbanding SST

KUALA LUMPUR, 9 Rabiulakhir 1445H, Selasa – Ahli Parlimen Bera, Datuk Seri Ismail Sabri Yaakob mencadangkan agar cukai barang dan perkhidmatan (GST) diperkenalkan semula kerana sistem cukai tersebut terbukti jauh lebih cekap, telus dan adil berbanding cukai jualan dan perkhidmatan (SST).

Beliau yang juga merupakan bekas perdana menteri berkata, ketika GST dihapuskan, negara hilang kira-kira RM20 bilion sehingga RM30 bilion setahun akibat ‘black economy’ (aktiviti ekonomi yang tidak direkod dan tidak membayar cukai kepada kerajaan) kerana mereka yang tidak membayar cukai tidak dapat dipantau.

Mengenai cadangan kerajaan untuk menaikkan SST kepada 8.0 peratus daripada 6.0 peratus, beliau berkata, meskipun kenaikan itu tidak melibatkan makanan dan minuman namun ia akan memberi kesan berantai kepada semua aspek yang akan turut mendorong kenaikan kepada barang-barang asas.

“Ini kerana peniaga tidak akan menyerap kenaikan cukai dan kos pengeluaran mereka,” kata Ismail Sabri ketika membahaskan Rang Undang-Undang Perbekalan 2024 di Dewan Rakyat, di sini, hari ini.

Malaysia telah melaksanakan SST, sistem cukai satu peringkat sejak 1972, tetapi pada April 2015, ia telah digantikan oleh GST, iaitu cukai penggunaan pelbagai peringkat, pada kadar enam peratus.

Kerajaan telah melaksanakan semula SST berkuatkuasa 1 Sept, 2018, bagi menggantikan GST.

Menurut  laporan Tinjauan Fiskal dan Anggaran Hasil Kerajaan Persekutuan 2024 yang dikeluarkan baru-baru ini, Kementerian Kewangan berkata  pemilihan antara SST dengan GST bergantung kepada objektif ekonomi negara, keupayaan pentadbiran dan keperluan untuk mencapai keseimbangan optimum antara menjana pendapatan dengan menggalakkan keadilan dan kesaksamaan kepada rakyat.

Menurut kementerian itu, pelaksanaan SST bercirikan skop yang lebih kecil merupakan strategi berhemat dalam cukai penggunaan kerana hanya dikenakan kepada barangan dan perkhidmatan tertentu.

GST berpotensi menjana hasil lebih banyak dengan asas cukai yang lebih luas dan lebih telus kepada pengguna kerana cukai ditunjukkan dengan jelas dalam harga barangan dan perkhidmatan akhir, di samping mengurangkan saiz ekonomi bayangan, katanya. – Bernama


2 kemungkinan, parti bergabung atau individu diberi kepercayaan jadi PM

BANGI, 25 Rabiulakhir 1444H, Ahad – Pakar Perlembagaan, Prof Datuk Dr Shamrahayu Ab Aziz menjangkakan dua kemungkinan bakal berlaku hari ini dalam menentukan gabungan politik membentuk Kerajaan Persekutuan baharu.

Beliau berkata, keputusan Pilihan Raya Umum Ke-15 (PRU15) yang menyaksikan tiada parti atau pakatan tertentu mendapat majoriti mudah memerlukan kepada satu proses yang tidak ditetapkan oleh undang-undang, iaitu penggabungan parti-parti bagi tujuan berkenaan.

Katanya, dari segi undang-undang jelas bahawa tujuan pelantikan Perdana Menteri adalah kuasa budi bicara Yang di-Pertuan Agong sebagaimana diperuntukkan di bawah Perkara 40(2)(a).

“Walaupun begitu, kuasa budi bicara Yang di-Pertuan Agong di bawah Perkara 40(2)(a) ini perlu dibaca bersama dengan Perkara 43(2)(a), yang menetapkan dua syarat lantikan Perdana Menteri.

“Pertama, seseorang itu hendaklah ahli Dewan Rakyat, kedua seseorang itu hendaklah pada hemat Yang di-Pertuan Agong bahawa mendapat kepercayaan majoriti ahli Dewan Rakyat,” katanya dalam kenyataan, hari ini.

Dengan makna lain, Prof Shamrahayu berkata, Yang di-Pertuan Agong hendaklah berkeyakinan dalam keputusan baginda bahawa seseorang itu mempunyai ‘kepercayaan’ majoriti ahli Dewan Rakyat.

Menurutnya, frasa ‘kepercayaan’ itu tidak mewajibkan bilangan kerusi majoriti, namun kebiasaannya ia ditetapkan oleh faktor berkenaan.

“Bilangan kerusi memang memudahkan tugas Yang di-Pertuan Agong dalam membuat keputusan berkaitan perkenan baginda kepada seseorang ahli Dewan Rakyat untuk dilantik sebagai Perdana Menteri.

“Pada peristiwa Februari 2020 dan Ogos 2021 bagi pelantikan Tan Sri Muhyiddin Yassin serta Datuk Seri Ismail Sabri Yaakob sebagai Perdana Menteri, Yang di-Pertuan Agong mengambil pendekatan mendapatkan kenyataan setiap ahli Parlimen secara individu,” katanya.

Justeru, dua senario yang mungkin berlaku ketika ini sama ada parti politik lain bergabung mencukupkan bilangan majoriti mudah atau ahli Parlimen memberikan kepercayaan kepada seseorang daripada parti politik yang lain.

Prof Shamrahayu berkata, penggabungan parti dapat mendapat jumlah kerusi dan tindakan itu juga tidak dihalang oleh undang-undang anti-lompat parti kerana ia membabitkan gabungan parti, bukan individu.

“Dalam kemungkinan kedua, tidak berlaku gabungan parti, tetapi ahli-ahli Parlimen tanpa bertukar parti memberikan kepercayaan kepada seseorang untuk diperkenan oleh Yang di-Pertuan Agong.

“Dalam keadaan ini amalan politik perlu berubah dengan tidak mengambil tindakan disiplin ke atas ahli Parlimen yang memberikan kepercayaan kepada seseorang lain dan bukan dari parti sendiri,” katanya.


Darurat kekang kerakusan golongan politikus

Oleh Ainul Illia Meor Suzurudin

BANGI, 1 Jamadilakhir 1442H, Khamis – Proklamasi darurat sewajarnya tidak dinilai dengan kaca mata parti politik kerana ianya akan dilihat dengan pelbagai tafsiran mengikut selera sesebuah parti politik itu sendiri.

Sebaliknya, kata Ketua Penerangan Barisan Jemaah Islamiah Se-Malaysia (BERJASA), Ustaz Zamani Ibrahim, ia perlu dilihat sebagai satu usaha untuk membantu negara yang kini sedang dilanda beberapa krisis termasuk politik, ekonomi dan yang paling kritikal adalah kesihatan.

“Bagaimana kerajaan mampu memfokuskan kepada peningkatan dan pemulihan ekonomi sedangkan ketamakan dan kerakusan ahli politik menyebabkan politik negara tidak stabil.

“Peningkatan ekonomi negara pula sangat berkait rapat dengan kestabilan politik tanah air.

“Kemelut politik hari ini terlalu tidak terkawal. Bagi saya pimpinan parti tidak lagi ghairah membawa agenda watan tetapi sebaliknya rakus membawa agenda peribadi dengan menggunakan nama parti,” katanya ketika dihubungi Ismaweb.net.

Ustaz Zamani menegaskan, BERJASA berpandangan bahawa dengan perkenan Yang di-Pertuan Agong untuk melaksanakan proklamasi darurat ini, ia bukan sahaja dapat membantu krisis ekonomi dan kesihatan tetapi juga sekali gus dapat mengekang sementara ketamakan dan kerakusan ahli-ahli politik yang memberi kesan kepada fokus kerajaan untuk memulihkan ekonomi negara.

“Ketamakan dan kerakusan ahli politik berpolitik agak sukar ditamatkan kecuali pemimpin yang tamak dan rakus itu ditamatkan kerjaya politiknya.

“Suasana ketenangan tanpa gangguan akan mampu membantu pihak kerajaan untuk menunaikan tanggungjawab yang sempurna demi maslahah rakyat,” katanya.

Pada masa sama, beliau berkata bahawa BERJASA berharap semua pimpinan parti dapat mendidik rakyat supaya menghormati proklamasi darurat yang telah diperkenankan oleh Seri Paduka.

“Inilah istimewanya watan ini kerana sentiasa menjunjung institusi raja selari dan serasi dengan Rukun Negara iaitu Kesetiaan Kepada Raja dan Negara,” katanya.


40 negara desak China beri akses ke Xinjiang

OTTAWA, 13 Zulkaedah 1442H, Khamis – Lebih 40 negara mendesak China memberikan akses segera kepada ketua hak asasi manusia Pertubuhan Bangsa-Bangsa Bersatu (PBB) ke Xinjiang.

Akses itu bertujuan menyiasat laporan bahawa lebih sejuta orang telah ditahan secara haram di wilayah itu termasuk diseksa dan menjadi buruh paksa.

Perkara itu dibacakan dalam satu kenyataan oleh Duta Besar Kanada Leslie Norton mewakili negara-negara termasuk Australia, Britain, Perancis, Jerman, Jepun dan Amerika Syarikat (AS) kepada Majlis Hak Asasi Manusia PBB, semalam.

“Terdapat laporan menunjukkan bahawa lebih sejuta orang telah ditahan secara sewenang-wenangnya di Xinjiang.

“Bahkan terdapat pengawasan meluas secara tidak profesional yang menyasarkan etnik Uyghur dan minoriti lain. Malah, kebebasan hak asasi dan budaya Uyghur turut disekat.

“Kami mendesak China untuk mengizinkan akses ke Xinjiang dengan segera dan ia bermakna tidak terikat dengan pemerhati bebas termasuk Pesuruhjaya Tinggi,” katanya.

Kenyataan dipimpin Kanada itu juga bagi mengulas mengenai laporan penyeksaan, pemandulan secara paksa, kekerasan seksual serta pemisahan kanak-kanak dari ibu bapa.

Sebelum ini, rundingan itu telah diadakan sejak September 2018.

Sementara itu, diplomat kanan misi China ke PBB di Geneva, Jiang Yingfeng menolak kenyataan itu serta menyifatkannya sebagai campur tangan yang didorong oleh motif politik.

“Kami mengalu-alukan kunjungan Pesuruhjaya Tinggi ke Xinjiang, China.

“Namun, kunjungan ini adalah untuk mempromosikan pertukaran dan kerjasama dan bukannya penyelidikan berdasarkan anggapan salah, “ dakwanya. -Agensi


Bimbang kes naik, Sydney perketat sekatan pergerakan

SYDNEY, 2 Zulhijjah 1442H, Isnin – Susulan kemungkinan kes baharu mencecah atas 100, bandar terbesar di Australia, Sydney bersiap sedia untuk sekatan pergerakan COVID-19 yang berpanjangan.

Jangkitan baharu meningkat setiap hari walaupun bandar itu – tempat tinggal satu perlima daripada 25 juta penduduk Australia – melaksanakan sekatan pergerakan lebih dua minggu yang lalu.

Perdana Menteri New South Wales, Gladys Berejiklian menyatakan jangkaan bahawa sekatan akan dilanjutkan melebihi tarikh akhir yang ditetapkan pada 16 Julai.

Beliau memberi amaran bahawa keadaan akan bertambah buruk sebelum menjadi lebih baik.

Langkah-langkah sekatan diperketat pada hujung minggu, yang mengehadkan penduduk untuk berada dalam lingkungan 10 km dari rumah untuk bersenam.

Perhimpunan luar terhad kepada dua orang dan seorang isi rumah sahaja dibenarkan membeli barang keperluan.

Seorang wanita Sydney berusia 90-an menjadi individu pertama yang meninggal dunia akibat penyakit COVID-19 di Australia tahun ini, lapor pegawai kerajaan semalam.

Jumlah jangkitan wabak itu, yang bermula pada pertengahan bulan Jun, hampir 600.

Hampir 50 orang dirawat di hospital, dengan kadar satu daripada lapan orang yang dijangkiti. – Agensi


Papar gambar pemimpin komunis, pemilik kafe beri kenyataan

GEORGE TOWN, 29 Jamadilawal 1442H, Rabu – Pemilik kafe yang didapati menggunakan kertas hias dinding (wallpaper) memaparkan wajah pemimpin komunis, Mao Tze Tong pada dua kafenya di Pulau Pinang, memberi kenyataan kepada polis hari ini.

Peguam pemilik kafe itu, Dev Kumaraendran berkata, anak guamnya seorang warga tempatan berusia 40 tahun manakala isterinya, warga China berusia 30-an, hadir di Ibu Pejabat Polis Daerah Timur Laut, untuk memberi keterangan dan membantu siasatan kes tersebut.

“Pasangan suami isteri itu hadir (untuk memberi kenyataan) selepas tamat menjalani kuarantin dan disahkan negatif COVID-19 pagi tadi…mereka tidak berniat untuk mengambarkan unsur-unsur komunisme menggunakan kertas dinding di kafe seperti yang didakwa pelbagai pihak.

“Tidak mungkin (niat untuk menggambarkan unsur komunisme). Tetapi sama ada, ada atau tidak, atau persepsi…itu terserah kepada siasatan pihak polis,” katanya kepada pemberita selepas hadir bersama pasangan suami isteri tersebut di sini, hari ini.

Katanya kafe di Pulau Tikus yang ditampal dengan kertas hias dinding, telah beroperasi sejak empat tahun lepas manakala sebuah lagi kafe di Juru, Bukit Mertajam, dekat sini, beroperasi sejak dua tahun lepas dan ia tidak pernah menjadi pertikaian, sebelum ini.

Sementara itu, Ketua Jabatan Siasatan Jenayah Pulau Pinang SAC Rahimi Ra’ais ketika dihubungi Bernama mengesahkan, pihaknya telah merekodkan keterangan pasangan suami isteri yang juga pemilik dua buah kafe tersebut bagi melengkapkan kertas siasatan kes berkenaan.

“Polis kini sedang melengkapkan kertas siasatan kes itu,” katanya.

Kes berkenaan disiasat mengikut Seksyen 47 Akta Pertubuhan 1966 kerana menerbitkan propaganda sebuah pertubuhan haram.

Selain itu, kes terbabit juga disiasat di bawah Seksyen 505(b) Kanun Keseksaan kerana menerbit atau mengedarkan sebarang kenyataan, khabar angin atau laporan dengan niat menyebabkan ketakutan atau kegentaran awam.

Pada 2 Januari lepas, dua kafe itu menjadi tular di dalam laman sosial WhatsApp dan Facebook serta mendapat kecaman netizen selepas didakwa menggunakan karya lukisan yang mempunyai elemen komunis.

Susulan itu, polis telah menyerbu dan merampas pelbagai gambar serta cawan yang mempamerkan karikatur berunsurkan wajah pemimpin komunis di dua premis tersebut. – Bernama


Perlu 15 tahun stabilkan industri jagung bijian negara

PADANG BESAR, 10 Syawal 1443H, Rabu – Tempoh untuk menstabilkan industri penanaman jagung bijian bagi dijadikan makanan ternakan alternatif kepada dedak dijangka mengambil masa selama 15 tahun.

Timbalan Ketua Setiausaha (Pembangunan) Kementerian Pertanian dan Industri Makanan (MAFI), Datuk Badrul Hisham Mohd berkata, ia adalah salah satu usaha mengawal kenaikan harga ayam dan telur ayam di negara ini.

Beliau menjelaskan, makanan untuk ayam sahaja merangkumi 70 peratus daripada keperluan modal keseluruhan dalam industri penghasilan makanan industri penternakan.

Katanya, dalam kos kasar penternakan ayam, kira-kira 70 peratus atau RM1.70 adalah peruntukan untuk makanannya, sementara kos lain amat kurang.

“Jadi sebab itu kita perlu lihat dulu apa kaedah yang boleh dilakukan untuk menyelesaikan isu membabitkan 70 peratus itu.

“Oleh itu, industri ini (penanaman jagung bijian) sedang kita bina. Soal tempoh sebenarnya bergantung kepada kebersediaan petani, berapa banyak pengeluaran kita dan kualiti produk yang kita hasilkan kerana cabaran di situ banyak.

“Kita bukan sahaja menghasilkan input, tetapi kita hendak memastikan kualiti input itu memenuhi kehendak pasaran serta industri,” katanya seperti dilapor BH.

Secara keseluruhan, Malaysia mengimport 4.01 juta tan makanan ternakan pada 2020 bernilai RM6.15 bilion, dengan separuh daripadanya membabitkan dua juta tan jagung bijian bernilai RM1.73 bilion.

Badrul Hisham berkata, agensi seperti Institut Penyelidikan dan Kemajuan Pertanian Malaysia (MARDI), Jabatan Pertanian, JPV dan lain-lain sedang melihat keseluruhan aspek terbabit.

“Disebabkan itu juga, jangkaan tempoh 15 tahun itu adalah bagi memastikan kestabilan industri penanaman jagung bijian.

“Tempoh satu atau dua tahun sememangnya tidak cukup dalam pelaksanaan rancangan ini kerana kita perlu melihat dari seluruh sudut rantaian nilai itu,” katanya.

Terdapat tujuh varieti jagung bijian ditanam di 10 ladang seluruh Malaysia ketika ini, iaitu GWG 111, GWG 888, GWG 5006, P 4546, KWS 8933, Pasific 339 dan Goldconda709.

Beliau berkata, berdasarkan hasil sebanyak 5.8 tan jagung bijian bagi satu hektar tanah ladang yang dicapai di Malaysia ketika ini, ia dilihat sebagai sangat baik.

“Di Thailand juga, pengeluarannya sekitar jumlah berkenaan. Kita merancang sehingga 2030, keseluruhan ladang jagung bijian di negara ini mampu mengeluarkan 10 hingga 12 tan sekiranya petani menjalankan penanaman menggunakan cara dan teknologi yang betul.

“Ini sekali gus dapat mengurangkan kebergantungan kepada bekalan makanan yang diimport dan akan dapat menstabilkan pasaran, sekali gus mengelak kenaikan harga jualan (ayam),” katanya.


47 kawasan di daerah Petaling bakal alami gangguan bekalan air

PETALING JAYA, 11 Zulkaedah 1443H, Sabtu – Sebanyak 47 kawasan di daerah Petaling akan mengalami gangguan bekalan air berjadual pada 21 Jun mulai jam 9 pagi.

Pengurusan Air Selangor Sdn Bhd (Air Selangor) berkata, gangguan itu disebabkan kerja-kerja menambah baik sistem bekalan air di Kolam Air Bukit Dengkil.

“Gangguan bekalan air dijangka pulih sepenuhnya pada 22 Jun jam 9 pagi,” kata Air Selangor.

Ia berkata, kerja itu telah diluluskan oleh Suruhanjaya Perkhidmatan Air Negara (SPAN) untuk menaik taraf sistem bekalan air bagi kemudahan pengguna pada masa hadapan.

“Bekalan air itu dijangka disalurkan kepada pengguna secara berperingkat pada 21 Jun ini, bermula jam 9 malam selepas kerja-kerja menaik taraf dan penyelenggaraan selesai serta sistem pengagihan stabil,” kata Air Selangor dalam catatan Facebook.

Katanya, pelanggan yang terjejas perlu menyimpan bekalan air yang mencukupi dan menggunakan air secara berhemat semasa tempoh gangguan.

Pengguna boleh mendapatkan maklumat gangguan bekalan air berjadual dari semasa ke semasa melalui saluran komunikasi rasmi seperti aplikasi Air Selangor, Facebook, Instagram dan Twitter atau menghubungi Air Selangor di talian 15300.

Sebarang pertanyaan dan aduan boleh dikemukakan melalui pusat bantuan di laman web www.airselangor.com dan aplikasi Air Selangor.


Tengku Zafrul ‘over-excited’ respon laporan tak tepat, sinis Tun M

BANGI, 22 Zulkaedah 1444H, Selasa – Tun Dr Mahathir Mohamad mendakwa Menteri Perdagangan Antarabangsa dan Industri, Tengku Datuk Seri Zafrul Abdul Aziz terlalu ‘over-excited’ dalam memberi respon terhadap laporan tidak tepat, berhubung kenyataannya bertemu pelabur yang mahu melabur sehingga RM500,000 bilion di Langkawi.

Bekas Perdana Menteri itu berkata, kenyataannya berhubung perkara itu telah disalah lapor oleh akhbar, namun telah diperbetulkan pihak penerbit tanpa sebarang permintaan dibuat daripadanya.

Dalam kenyataan beliau yang sebenar, menurut Dr Mahathir, pelaburan dinyatakannya itu adalah sebanyak RM500 juta telah dimuat naik menggantikan laporan asal.

“Agaknya sebelum sempat akhbar itu lakukan pembetulan, Tengku Zafrul tanpa berlengah telah memuat naik di video di media sosialnya dengan memberi perincian bahawa RM309 bilion ialah pelaburan tertinggi setahun yang pernah didapati oleh Malaysia, dan zaman saya jadi PM pun tak pernah dapat pelaburan mencecah RM500 bilion.

“Jika sifat ‘over-excited’ Tengku Zafrul terhadap laporan yang tidak tepat itu terdapat juga di dalam dirinya ketika mencari dan mendapatkan pelabur ke Malaysia, saya yakin keadaan ekonomi negara yang kelam dan muram ini dapat diatasi,” katanya dalam hantaran di Facebook, hari ini.

Semalam, Tengku Zafrul meminta Dr Mahathir mendedahkan butiran pelabur yang didakwanya mahu melabur sehingga RM500 bilion di Langkawi.

“Anda tahu tak, dalam sejarah pelaburan, jumlah pelaburan diluluskan tertinggi ialah RM309 bilion setahun. Sejak Malaysia merdeka sampai sekarang, tak pernah ada pelaburan tinggi sampai RM500 bilion. Masa Dr Mahathir jadi Perdana Menteri pun, tak pernah ada pelaburan diluluskan setinggi itu.

“Kena ingat juga, RM309 bilion ini adalah jumlah keseluruhan pelaburan yang dihimpunkan dari pelbagai sumber, bukan dari satu pelabur saja dan pelaburan ini adalah untuk seluruh Malaysia dan bukan hanya di satu lokasi,” kata Tengku Zafrul.

Membidas kembali bekas Menteri Kewangan itu, Dr Mahathir pula meminta Tengku Zafrul memperincikan pelaburan yang telah masuk dan dimuktamadkan di Malaysia sejak beliau menjadi menteri di bawah pentadbiran sekarang.

“Kalau setakat buat pengumuman ada pelbagai cadangan dan tandatangan puluhan MoU berkait pelaburan tanpa keputusan yang muktamad tidak akan membangun ekonomi negara.

“Ada orang yang tanya jika saya kenal siapa Tengku Zafrul. Saya bagitau tak begitu kenal secara peribadi tetapi saya dengan cerita pasal dia termasuk dia menyanyi kugiran sebelum Pilihan Raya ke-14 sokong kerajaan kleptokrasi,” katanya.


PKPB: Bayar gaji pekerja bekerja dari rumah seperti biasa

BANGI, 5 Rabiulawal 1442H, Khamis – Majikan diingatkan supaya membayar gaji pekerja seperti biasa walaupun diarahkan untuk bekerja dari rumah berikutan terlibat dalam Perintah Kawalan Pergerakan Bersyarat (PKPB).

Menteri Sumber Manusia, Datuk Seri M Saravanan berkata, majikan juga tidak boleh memaksa atau mengarahkan pekerja menggunakan cuti tahunan mahupun cuti tanpa gaji.

Katanya, perkara itu selaras dengan perintah dan kenyataan yang dikeluarkan oleh Kementerian Sumber Manusia ketika Perintah Kawalan Pergerakan (PKP) pada Mac lalu.

“Namun begitu, majikan boleh berbincang dengan pekerja dalam apa jua tindakan serta keputusan yang diambil demi kepentingan bersama.

“Sebarang pertanyaan lanjut boleh menghubungi Jabatan Tenaga Kerja Semenanjung Malaysia (JTKSM) melalui talian 03-8886 2352/ 02-8888 9111,” katanya dalam kenyataan, hari ini.

Dalam sidang media Menteri Kanan Pertahanan, Datuk Seri Ismail Sabri Yaakob pada Selasa lalu berkata, pekerja di kawasan diisytiharkan terlibat dalam PKPB diarahkan untuk bekerja dari rumah dengan syarat tertentu.

Bagaimanapun, arahan yang dikuatkuasakan mulai hari ini, dikecualikan kepada perkhidmatan awam kritikal dan sektor tidak rasmi termasuk peruncitan.

Ismail Sabri berkata, arahan bekerja dari rumah kepada pekerja swasta dan penjawat awam bahagian pengurusan serta penyeliaan dikuatkuasakan sehingga tamat tempoh PKPB yang kini dilaksanakan di Kuala Lumpur, Labuan, Putrajaya, Selangor dan Sabah.


COVID-19: Kes baharu di Jakarta melebihi 1,000 sejak semalam

JAKARTA, 12 Muharram 1442H, Isnin – Kes positif baharu COVID-19 di Jakarta direkodkan melebihi angka 1,000 kes untuk tempoh dua hari berturut-turut sejak semalam, menjadikan provinsi itu kini mencatatkan kes positif keseluruhan berjumlah 40,086 kes.

Jurucakap Pemerintah Indonesia berkenaan COVID-19, Prof Wiku Adisasmito dalam sidang medianya yang disiarkan di YouTube rasmi Badan Nasional Pengurusan Bencana Indonesia (BNPB) berkata, 1,049 kes positif baharu direkodkan di Jakarta dalam tempoh 24 jam lepas, selepas mencatatkan 1,094 kes positif baharu pada hari sebelumnya.

Beliau berkata, pemerintah Jakarta perlu lebih tegas dalam menguatkuasakan peraturan yang ditetapkan menerusi Pembatasan Sosial Berskala Besar (PSBB) fasa transisi di Jakarta, yang antaranya mewajibkan pemakaian pelitup muka di tempat awam, penjarakan fizikal di tempat awam dan kerja serta rumah-rumah ibadat.

Bagi jumlah kes positif keseluruhan di Indonesia, kes positif virus itu kini meningkat kepada 174,796 iaitu tambahan sebanyak 2,743 kes.

Bagi tempoh 12 tengah hari semalam sehingga 12 tengah hari ini, itu juga, sebanyak 74 lagi kematian berlaku, menjadikan jumlah kematian keseluruhan di Indonesia kini 7,417 orang.

Provinsi Jawa Timur menjadi provinsi kedua tertinggi kes positif virus itu iaitu 33,543 kes. Provinsi Jawa Timur mencatatkan jumlah kematian keseluruhan tertinggi iaitu 2,370 orang, diikuti Jakarta (1,198), Jawa Tengah (998), Sulawesi Selatan (360) dan selebihnya di wilayah-wilayah lain di Indonesia. -Bernama


PH ‘senyum’ girang parti Melayu tak bersatu pada PRN Melaka

BANGI, 18 Rabiulawal 1443H, Isnin – Pakatan Harapan (PH) memiliki kelebihan besar untuk menawan kembali Melaka jika UMNO, PAS dan Parti Pribumi Bersatu Malaysia (Bersatu) tidak bersama mendepani Pilihan Raya Negeri (PRN) itu nanti.

Pemerhati politik, Ir Ts Muhammad Lukman Al Hakim berkata, adalah amat janggal ketika kerajaan ‘Keluarga Malaysia’ di pusat dianggotai oleh UMNO, PAS dan Bersatu, namun UMNO mengambil pendirian untuk bersendirian dalam PRN Melaka kali ini.

Dek kerana keinginan UMNO bergerak solo, maka Bersatu dan PAS yang bersama dalam Perikatan Nasional (PN) termasuk Gerakan telah pun menyatakan hasrat untuk bertanding dalam semua 28 kerusi Dewan Undangan Negeri (DUN) pada PRN Melaka.

Bagaimanapun, beliau berpandangan, Barisan Nasional (BN) berkemungkinan mengambil pendekatan sama seperti mana yang dilakukan dalam Pilihan Raya Umum ke-14 (PRU14) yang lalu.

“BN telah memenangi 13 daripada 28 kerusi DUN yang dimenangi dalam PRU14 yang lalu. Jika ditolak dua Ahli Dewan Undangan Negeri (ADUN) UMNO yang telah belot, kini mereka hanya tinggal 11 kerusi, itu pun jika berjaya mempertahankannya dalam PRN kali ini.

“Pergeseran akan semakin getir kerana kali ini Bersatu dan PAS yang membentuk PN akan membentuk jajaran baharu yang belum wujud ketika PRU14 yang lalu.

“Bersatu hanya ada dua kerusi. Jika ditolak ADUN yang belot, maka kini hanya tinggal satu. PAS tiada sebarang kerusi,” katanya dalam kenyataan, hari ini.

Melihat kepada senario itu, Lukman berkata, kebarangkalian PN untuk memberikan impak dalam PRN Melaka kali ini agak rendah.

“Apatah lagi jika PH (DAP, Amanah dan PKR) kini dengan jumlah 13 kerusi membariskan calon Melayu bagi menandingi UMNO dan PN di kawasan majoriti Melayu.

“Sudah tentulah undi Melayu akan terpecah tiga dan memudahkan PH untuk menang,” katanya.

Manakala di pihak DAP pula, katanya, lapan kerusi dimiliki parti itu dilihat sebagai deposit tetap PH yang sukar digugat mana-mana parti.

“Untuk makluman DAP memenangi kesemua 100 peratus lapan kerusi DUN yang ditandingi dalam PRU14 yang lalu

“Malah jika PH mengambil pendekatan meletakkan lebih ramai calon DAP di kawasan majoriti Melayu, tidak mustahil DAP mampu meningkatkan lagi bilangan kerusi mereka disebabkan perpecahan undi Melayu,” katanya.

Mengulas lanjut, beliau berkata, kelebihan kepada PH juga akan dibantu dengan kaedah kempen utama yang perlu dilaksanakan secara dalam talian ekoran kempen bersemuka yang dihadkan.

“Sudah tentulah PH yang terbukti lebih menguasai sosial media dan anak muda memiliki kelebihan besar,” katanya.


Penerima BSH boleh tuntut bantuan khairat kematian RM1,000

KOTA KINABALU, 10 Zulkaedah 1441H, Khamis – Penerima Bantuan Sara Hidup (BSH) berhak mendapat bantuan khairat kematian sebanyak RM1,000, kata Timbalan Menteri Kewangan I Datuk Abdul Rahim Bakri.

Beliau berkata tuntutan itu boleh dibuat melalui pejabat Lembaga Hasil Dalam Negeri (LHDN).

Selain itu, Abdul Rahim berkata penerima BSH juga secara automatik mendapat MySalam, iaitu skim perlindungan sosial kesihatan bagi meringankan beban perubatan ditanggung sekiranya dikenal pasti mempunyai antara 45 jenis penyakit kritikal.

”Antara faedah perlindungan ialah RM8,000 akan dibayar kepada mereka yang didiagnosis oleh hospital dan pusat perubatan bertauliah bagi 45 jenis penyakit kritikal.

Mereka juga berhak dilindungi apabila dimasukkan ke hospital RM50 sehari bagi tempoh 14 hari sebagai meringankan beban kewangan semasa sakit,” katanya dalam kenyataan di sini, hari ini.

Abdul Rahim berkata penerima BSH di luar bandar dan pedalaman khususnya di Sabah dan Sarawak perlu mendapat maklumat mengenai pelbagai lagi faedah sampingan daripada kerajaan Persekutuan yang boleh dimanfaatkan bagi meringankan beban.

Beliau berkata masih ramai penduduk layak di kawasan berkenaan belum menerima bantuan BSH terutama bagi mereka yang tidak memiliki akaun bank.

Justeru, Abdul Rahim berkata Kementerian Kewangan akan melaksanakan beberapa kaedah baharu bagi menyampaikan bantuan tunai kepada penduduk di kawasan terbabit, selain program turun padang dilakukan oleh Jabatan Perbendaharaan dan LHDN.

Ini termasuk menambah kiosk mesin juruwang automatik (ATM) Bank Simpanan Nasional serta melantik Pos Malaysia Berhad sebagai ejen BSN sebagai kemudahan penduduk luar bandar, katanya. – Bernama


Tak sanggup lihat sengsara penduduk Indera Mahkota

SAYA sedar, ini bukan tugas yang mudah. Namun dalam masa sama, saya tidak sanggup berpeluk tubuh melihat kesengsaraan rakyat Indera Mahkota.

Kareer kedoktoran yang saya banggakan, tidak melambangkan apa-apa sekiranya maruah anak bangsa terus tergadai.

Saya sanggup tinggalkan kareer kedoktoran ini demi berbakti sepenuh masa buat seluruh rakyat Malaysia.

Bantuan yang saya telah berikan sebelum ini tidak langsung menyelesaikan punca masalah apabila tiada kuasa di tangan.

Kuasa ini perlu diberikan kepada pemimpin yang benar-benar mahu BERJASA kepada rakyat!

Dr Mohamad Nor Sundari
Undilah Calon Nombor 1
Calon P082 Parlimen Indera Mahkota


JAWI benarkan masjis akad nikah di semua masjid luar zon merah

KUALA LUMPUR, 12 Rabiulakhir 1442H, Sabtu – Berkuat kuasa 1 Disember ini, majlis akad nikah boleh dilangsungkan di masjid-masjid Wilayah Persekutuan Kuala Lumpur dan Putrajaya yang tidak berada di kawasan zon merah.

Jabatan Agama Islam Wilayah Persekutuan (JAWI) dalam kenyataan memaklumkan keputusan itu dibuat mengikut data yang dikeluarkan pihak kerajaan dari semasa ke semasa.

“Jabatan ini telah membuat ketetapan perluasan kebenaran berkahwin bertujuan untuk memberi lebih banyak pilihan tempat akad nikah kepada pasangan yang ingin melaksanakan majlis akad nikah sepanjang tempoh Perintah Kawalan Pergerakan Bersyarat (PKPB).

“Langkah ini juga bagi mengelak berlakunya perkumpulan atau kehadiran ramai orang di sesebuah masjid pada satu-satu masa,” menurut kenyataan itu.

JAWI memaklumkan Penolong Pendaftar Perkahwinan, Perceraian dan Ruju’ (PPNCR) bertanggungjawab memastikan semua pihak yang terlibat dalam majlis akad nikah itu mematuhi prosedur operasi standard (SOP) Majlis Keselamatan Negara (MKN) dan pengurusan tertinggi JAWI dari semasa ke semasa.

Sebelum ini, JAWI hanya membenarkan majlis akad nikah diadakan di Pejabat JAWI Kuala Lumpur, JAWI Cawangan Putrajaya dan premis tertentu yang ditetapkan termasuklah beberapa masjid tertentu sahaja. – Bernama


Hentikan kemudahan pengeluaran KWSP

KUALA LUMPUR, 10 Jamadilawal 1443H, Rabu – Kongres Kesatuan Pekerja-Pekerja Di Dalam Perkhidmatan Awam (Cuepacs) meminta kerajaan untuk menghentikan kemudahan pengeluaran Kumpulan Wang Simpanan Pekerja (KWSP) bagi mengelakkan masalah kewangan dalam kalangan pesara kelak.

Presidennya Datuk Adnan Mat berkata berdasarkan perkembangan semasa melibatkan ekonomi negara yang semakin pulih di samping rakyat juga tidak lagi dikenakan sekatan pergerakan sekali gus membolehkan mereka untuk kembali melakukan aktiviti serta perniagaan masing-masing menyebabkan kemudahan tersebut sudah tidak lagi relevan malah boleh memberikan impak yang negatif jika perkara itu masih lagi diteruskan.

“Data daripada KWSP yang memaklumkan 50 peratus ahli KWSP mempunyai simpanan kurang daripada RM10,000 amat membimbangkan dan boleh memberi kesan yang lebih besar sekiranya kebenaran pengeluaran diberikan sekali lagi.

“Jika pengeluaran secara besar-besaran ini terus dilakukan walaupun ekonomi negara telah kembali pulih, sudah tentu ia akan menjejaskan matlamat asal KWSP. Kesannya kelak ramai yang akan bersara dengan jumlah simpanan KWSP terlalu rendah dan mungkin akan menjadi pesara yang miskin,” katanya dalam kenyataan hari ini.

Tambahnya berdasarkan data yang diperoleh daripada KWSP, 50 peratus pencarum yang mempunyai simpanan kurang RM10,000 itu hanya boleh berbelanja RM42 sebulan untuk tempoh 20 tahun persaraan.

Sebelum ini, bagi mengurangkan beban kewangan rakyat ketika pandemik COVID-19 melanda, kerajaan telah membenarkan beberapa siri pengeluaran wang simpanan KWSP melalui kemudahan i-Lestari, i-Sinar dan i-Citra dengan jumlah pengeluaran sebanyak RM101.1 bilion. – Bernama


4,000 unit CCTV dipasang sekitar KL pantau lokasi banjir

BANGI, 19 Syaaban 1443H, Selasa – Sebanyak 4,000 unit kamera litar tertutup (CCTV) siap dipasang di sekitar Kuala Lumpur bagi tujuan memantau lokasi-lokasi banjir supaya bantuan awal dapat disegerakan.

Timbalan Menteri Wilayah Persekutuan, Datuk Seri Jalaluddin Alias berkata, Kementerian Wilayah Persekutuan melalui Dewan Bandaraya Kuala Lumpur (DBKL) kini sentiasa dalam keadaan bersiap sedia memastikan kesiapsiagaan dalam menghadapi perubahan iklim yang semakin ekstrem.

Katanya, tiga pendekatan utama digunakan bagi memastikan isu banjir dan tanah runtuh di Kuala Lumpur dapat diatasi dengan berkesan adalah menerusi tindakan serta merta, jangka pendek dan jangka panjang.

“DBKL akan mengambil tindakan segera dalam membersihkan segala halangan dan saluran dalam longkang tepi jalan ketika banjir serta pengurusan trafik akan terus diselenggara oleh DBKL dengan bantuan agensi lain,” katanya seperti dipetik portal tempatan, hari ini.

Beliau berkata, DBKL turut membuat pemantauan melalui CCTV yang dipasang sekitar Kuala Lumpur melalui Kuala Lumpur Command & Control Centre (KLCCC) bagi memantau dan mengenal pasti lokasi-lokasi yang terlibat dengan banjir.

“Sehingga Jun akan datang, akan siap dipasang lagi 1,000 unit CCTV tambahan dan ia akan diletakkan di kawasan ‘hotspot’ mudah banjir,” katanya.


Netizen desak MP ‘New Zealand’ letak jawatan

BANGI, 17 Rejab 1442H, Isnin – Alasan yang diberi Timbalan Menteri Wilayah Persekutuan, Datuk Seri Santhara Kumar berhubung keberadaan beliau di New Zealand sejak Disember lalu menjadi perbualan hangat dalam kalangan netizen di media sosial.

Terdahulu, Santhara menjelaskan telah memohon cuti selama 55 hari termasuk cuti tanpa gaji bagi cuti yang melebihi kelayakan cuti rehat untuk membolehkan beliau berada di New Zealand dalam tempoh tersebut.

Permohonan cuti itu dikatakan telah mendapat kelulusan Perdana Menteri, Tan Sri Muhyiddin Yassin pada 18 Disember lalu dan disokong oleh Menteri Wilayah Persekutuan, Tan Sri Annuar Musa.

Santhara berkata, tujuan beliau memohon cuti adalah bagi melawat anak-anaknya yang berada di New Zealand khususnya yang sedang melanjutkan pelajaran dalam bidang undang-undang.

Seolah-olah berlaku ‘double standard’, rata-rata netizen meluahkan rasa tidak puas hati dalam pematuhan menteri terhadap prosedur operasi standard (SOP) Perintah Kawalan Pergerakan (PKP).

Pengguna media sosial dikenali sebagai Hakimudin M Jalil berkata, rakyat juga ada tanggungjawab yang sama tetapi tetap patuh pada SOP walaupun terpaksa berjauhan daripada keluarga.

“Sepatutnya wakil rakyat atau menteri perlu lebih berkorban sebagai teladan dan ikutan buat rakyat,” katanya.

Mohd Zamri Mohd Duyalmi menyarankan, Santhara meletakkan jawatan sebagai timbalan menteri untuk melaksanakan sepenuhnya tanggungjawab ketua keluarga.

“Oleh kerana YB Timbalan Menteri terlalu sibuk sehingga susah menjalankan tanggungjawab sebagai seorang bapa, saya cadangkan YB berhenti jadi timbalan menteri duduk rumah jaga anak saja,” katanya.

“Hebat sungguh satu keluarga duduk di luar negara dan anaknya belajar di universiti luar negara.

“Dia pulak boleh jadi MP kat Malaysia. Rakyat Malaysia tak boleh rentas daerah atau negeri. Ramai yang masih tak dapat jumpa anak ibu bapa lagi. Dia pula boleh rentas negara. #doublestandard,” demikian pula kata Sargunavathi Munusamy.


Speaker beri lanjutan masa hingga Selasa untuk Najib beri penjelasan

KUALA LUMPUR, , 6 Syaaban 1443H, Rabu – Bekas Perdana Menteri Datuk Seri Najib Tun Razak diberi pelanjutan masa sehingga Selasa untuk memberi penjelasan kepada Yang Dipertua Dewan Rakyat berhubung kenyataan Ahli Parlimen Pekan itu ketika perbahasan minggu lepas yang dikata mengelirukan dewan.

Yang Dipertua Dewan Rakyat Tan Sri Azhar Azizan Harun berkata beliau menerima surat daripada Najib memohon pelanjutan tempoh bagi memberikan penjelasan secara bertulis mengenai perkara itu.

“Saya telah menulis surat kepada kedua-dua Yang Berhormat (Pekan dan Menteri Kewangan), meminta penjelasan selewat-lewatnya hari ini. Semalam selepas saya mempengerusikan mesyuarat, saya menerima surat daripada Yang Berhormat Pekan meminta pelanjutan masa sehingga Rabu depan untuk memberi penjelasan.

“Saya benarkan permohonan itu sehingga Selasa pagi minggu depan, jadi tidak timbul Yang Berhormat Pekan mengingkari arahan saya,” katanya.

Azhar menjelaskan perkara itu apabila Tony Pua (PH-Damansara) membangkitkan Peraturan Mesyuarat 43 dan 44(2) atas keputusan Yang Dipertua Dewan meminta penjelasan daripada Najib berikutan usul Pua yang mahu Najib dirujuk kepada Jawatankuasa Hak dan Kebebasan Parlimen di bawah Peraturan Mesyuarat 36 (12) Peraturan-peraturan Majlis Mesyuarat Dewan Rakyat.

Pua menghantar usul itu berikutan ucapan Najib dalam Dewan Rakyat pada 2 Mac dikatakan mengandungi kenyataan-kenyataan yang mengelirukan dewan berkaitan isu hutang 1MDB dan boleh disifat sebagai menghina Majlis.

Peraturan Mesyuarat 43 menyatakan Yang Dipertua dalam Majlis Mesyuarat atau Pengerusi dalam Jawatankuasa adalah bertanggungjawab menjaga supaya peraturan-peraturan Majlis Mesyuarat atau Jawatankuasa diendahkan, dan keputusannya berkenaan dengan apa-apa perkara peraturan mesyuarat tidak boleh diminta timbangkan semula dan tidak boleh diulangkaji oleh Majlis Mesyuarat kecuali dengan dikeluarkan usul bersendiri kerana itu.

Peraturan Mesyuarat 44 (2) memperuntukkan Pengerusi hendaklah memerintah mana-mana ahli yang berkelakuan tidak senonoh atau melakukan perbuatan yang menghina Majlis Mesyuarat atau terus tidak mengendahkan kuasa Pengerusi keluar dari Majlis Mesyuarat bagi tempoh tidak melebihi 10 hari dan ahli tersebut hendaklah dengan serta-merta keluar dari Majlis Mesyuarat.

Azhar berkata amalan meminta penjelasan secara bertulis daripada Ahli Parlimen adalah amalan beliau dari hari pertama sebagai Yang Dipertua bagi mempertimbangkan suatu usul atau perbahasan sama ada untuk membenar atau menolak usul itu, dan amalan itu tidak terdapat dalam Peraturan Mesyuarat.

“Sebelum saya benarkan usul itu, dan usul tersebut selalunya melibatkan perkara-perkara fakta atau perbahasan mengenai fakta. Usul Yang Berhormat Damansara berikan kepada saya pun melibatkan fakta. Empat fakta dibangkitkan terutamanya melibatkan yang paling penting, sama ada kerajaan menggunakan wang kerajaan untuk membayar hutang prinsipal 1MDB.

“Sebab yang dikatakan Yang Berhormat Pekan ialah prinsipal jadi saya perlu melihat penjelasan perkara itu sebelum saya boleh membuat keputusan sama ada membenarkan atau menolak usul itu,” katanya.

RSN Rayer (PH-Jelutong) turut bangkit mempersoalkan tindakan Najib yang memberikan penjelasan kepada pemberita di luar Dewan Rakyat namun Azhar berpandangan perkara itu berada di luar kawalan beliau sebagai Yang Dipertua Dewan Rakyat. – Bernama


Dilabel organisasi pengganas, Hamas ambil tindakan terhadap UK

GAZA, 25 Rabiulakhir 1443H, Selasa – Pergerakan Pejuang Islam Palestin (Hamas), semalam mengumumkan bahawa ia akan mengambil tindakan undang-undang terhadap United Kingdom (UK) yang baru-baru ini menyenaraikannya sebagai organisasi pengganas, lapor Agensi Berita Anadolu.

Bercakap pada persidangan dalam talian yang diadakan oleh Pusat Kajian Pelarian Palestin, Ketua Biro Politik Hamas, Mousa Abu Marzouk berkata, kumpulan itu yang secara aktif bekerjasama dengan pelbagai institusi dan organisasi menentang langkah tersebut.

Hamas sedang mengusahakan strategi dengan peguam Britain untuk membatalkan keputusan itu, kata Mousa.

Mousa juga menggesa pentadbiran Palestin dan gerakan Fatah untuk berdamai atas dasar kepentingan rakyat Palestin, perkongsian dan perjuangan.

Kementerian Dalam Negeri UK mengisytiharkan dalam satu kenyataan bahawa Hamas termasuk dalam senarai organisasi pengganas yang diharamkan selepas undang-undang diluluskan oleh Parlimen pada 19 November.

Kenyataan itu berkata, ahli Hamas atau mereka yang menyokongnya, boleh dihukum penjara sehingga 14 tahun.

Terdahulu, UK mengharamkan sayap tentera Hamas, yang dikenali sebagai Briged Izz Ad-Din Al-Qassam, pada tahun 2001. – Agensi


101 projek rundingan terus: SPRM belum buka kertas siasatan

MELAKA, 14 Muharram 1442H, Rabu – Suruhanjaya Pencegahan Rasuah Malaysia (SPRM) setakat ini belum membuka kertas siasatan berhubung 101 projek rundingan terus yang diluluskan di bawah pentadbiran Pakatan Harapan (PH), kata Ketua Pesuruhjayanya, Datuk Seri Azam Baki.

Beliau berkata, pihak SPRM masih membuat analisis terhadap kesemua projek berkenaan sama ada ia mempunyai unsur rasuah atau sebaliknya.

“Di bawah amalan Perbendaharaan, ada tiga kaedah untuk mengeluarkan tender bagi sesuatu projek dan salah satunya adalah secara rundingan terus.

“Kita sekarang sedang melihat dan mengkaji senarai syarikat yang menerima projek-projek berkenaan dan menilai sama ada terdapat unsur rasuah ataupun tidak dalam rundingan tersebut,” katanya.

Beliau berkata demikian pada sesi soal jawab bersempena Program Cakna Rasuah:SPRM Bersama Media Zon Selatan di sini, hari ini.

Pada 24 Ogos lepas, Menteri Kewangan Tengku Datuk Seri Zafrul Tengku Abdul Aziz di Dewan Rakyat mendedahkan bahawa pentadbiran negara ketika diterajui PH selama 22 bulan, meluluskan 101 projek atau perolehan kerajaan bernilai RM6.61 bilion secara rundingan terus.

Dalam perkembangan lain, Azam berkata sejak 2015 hingga Ogos 2020, sebanyak 1,196 maklumat telah diterima oleh SPRM Melaka berhubung rasuah dan salah guna kuasa yang dilaporkan oleh orang awam.

Beliau berkata daripada jumlah berkenaan, sebanyak 427 fail telah dibuka dan 119 penjawat awam telah ditangkap dan didakwa di mahkamah atas kesalahan menyalahgunakan kedudukan untuk memperoleh suapan. – Bernama


Siapa dalang di sebalik dokumentari ‘bias’ Al-Jazeera?

BANGI, 15 Zulkaedah 1441H, Selasa – Siapakah dalang yang memberi idea untuk membuat dokumentari bias dan berat sebelah sehingga memburukkan imej Malaysia, soal Menteri Besar Pahang, Datuk Seri Wan Rosdy Wan Ismail.

Menyelar laporan dokumentari ‘Locked Up in Malaysia Lockdown’ daripada agensi berita Al-Jazeera, beliau berkata, laporan berkenaan hanya tertumpu untuk menyalahkan Kerajaan Persekutuan semata-mata, tanpa menceritakan kesukaran petugas barisan hadapan mengurus pandemik COVID-19.

Beliau turut menempelak kandungan dokumentari berkenaan yang tidak pula menyiarkan sikap tidak bertanggungjawab pendatang asing tanpa izin (PATI) kerana bertindak di luar batasan dengan membaling objek tertentu, selain gagal memberi kerjasama kepada petugas barisan hadapan.

“Pendatang asing tanpa izin perlu dibezakan dengan pekerja asing yang sah, jelas ini tidak diterangkan dalam dokumentari tersebut kerana pada keseluruhan masanya, Al-Jazeera cuba meletakkan kedua-dua kumpulan ini dalam kelompok yang sama.

“Dokumentari tersebut seolah-olah cuba memaparkan Kerajaan Malaysia telah mengumpulkan kesemua warga asing tanpa mengira status, walhal yang dikumpul hanyalah mereka yang masuk secara haram ke negara ini,” katanya dalam kenyataan, hari ini.

Wan Rosdy berkata, kehadiran warga asing yang masuk secara haram atau tinggal melebihi tempoh ditetapkan adalah kesalahan jenayah yang tertakluk kepada undang-undang Persekutuan negara.

Beliau berkata, penularan wabak menyukarkan semua pihak, bukan sahaja golongan migran yang hilang punca pendapatan, tetapi ramai lagi rakyat Malaysia dan pekerja asing yang datang secara sah terpaksa berdepan masalah sama.

“Naratif dokumentari ini yang cuba untuk menonjolkan hanya warga asing tanpa izin sahaja yang susah dan merasakan diri mereka ditindas adalah satu jalan penceritaan yang sangat tidak adil kepada semua yang terkesan dengan wabak COVID-19.

“Perlu diingatkan bahawa penguatkuasaan terhadap golongan pendatang asing tanpa izin ini bukanlah satu perkara yang luar biasa kerana ia juga dilaksanakan di negara-negara lain di luar negara,” katanya.

Beliau berkata, kerajaan terpaksa mengumpulkan PATI kerana tiada dalam rekod kerajaan Malaysia, sekali gus menyukarkan untuk mengetahui tahap kesihatan mereka bagi membendung penularan wabak.

“Sekiranya mereka datang ke negara ini secara sah dan mengikut peraturan yang ditetapkan, mereka tidak akan berdepan dengan masalah ini malah akan tetap dibantu seperti mana yang dilakukan oleh kerajaan Malaysia.

“Kita mendapat maklum bahawa Al-Jazeera sendiri mempunyai wakil mereka di Malaysia, dari kalangan wartawan dan jurufoto. Malah, Facebook Al Jazeera East 101 juga mempunyai pengendali yang sedang berada di sini.

“Sudah tentu mereka telah melihat bagaimana cekap, telus dan efisyen kerajaan Malaysia mengendalikan krisis COVID-19, sekiranya mereka benar-benar jujur untuk melaporkan kebenaran,” katanya.

Difahamkan, Bukit Aman akan memanggil wartawan Al Jazeera dan agensi berita itu bagi melengkapkan siasatan selepas menerima beberapa laporan polis mengenai laporan dokumentari pengendalian PATI ketika Perintah Kawalan Pergerakan (PKP) dilaksanakan sebelum ini.

Terdahulu, Menteri Kanan (Keselamatan), Datuk Seri Ismail Sabri Yaakob menuntut Al Jazeera memohon maaf kepada rakyat Malaysia kerana menyiarkan fakta tidak benar.

Katanya, Al Jazeera melakukan pembohongan apabila mendakwa kanak-kanak warga asing tanpa izin diperlakukan dengan kejam termasuk digari ketika dibawa ke Depot Tahanan Imigresen (DTI).


Negara haram Israel buka kedutaan di UAE

ABU DHABI, 18 Zulkaedah 1442H, Selasa – Diplomat tertinggi negara haram Israel, Yair Lapid merasmikan kedutaan di negara teluk ketika melakukan kunjungan ke Emiriah Arab Bersatu (UAE) hari ini.

Dalam satu ciapan di laman Twitter, Lapid berkata, pembukaan kedutaan di Abu Dhabi itu dirasmikan bersama Menteri Belia dan Kebudayaan UAE, Noura Al-Kaabi.

Ciapan sama turut memaparkan gambar mereka berdua memotong pita campuran warna biru dan putih, sebagai simbol bendera negara penjajah Israel.

Menteri-menteri Yahudi sebelum ini telah mengunjungi UAE, namun Lapid yang baru dilantik berumur paling tua melakukan kunjungan itu selain kali pertama menyempurnakan misi rasmi.

Dalam lawatan sama, Lapid turut merasmikan pembukaan kedutaan di Dubai.

Sejak negara haram Israel dan UAE menjalinkan hubungan normalisasi pada Ogos lalu, beberapa perjanjian kerjasama telah ditandatangani termasuk sektor pelancongan, penerbangan dan perkhidmatan kewangan.

Beberapa negara Arab lain turut mengikut jejak langkah UAE menjalinkan hubungan normalisasi dengan Israel termasuk Bahrain, Maghribi dan Sudan, sekali gus mendapat kecaman daripada rakyat Palestin. -Agensi


Fokus kepada MCA ibarat simpan biawak hidup

BANGI, 14 Jamadilawal 1443H, Ahad – Kemenangan besar Gabungan Parti Sarawak (GPS) dalam Pilihan Raya Negeri (PRN) ke-12 menunjukkan kerajaan perlu memberikan perhatian serius kepada Bumiputera Sarawak dan Sabah.

Ini kerana, tindakan melayan MCA seperti anak emas tidak membawa apa-apa faedah kepada kerajaan sedia ada, melainkan parti itu menumpang tuah di atas kemenangan bertanding di kawasan majoriti Melayu.

Pemerhati politik, Prof Dr Mohd Ridhuan Tee Abdullah menegaskan, MCA sejak dahulu lagi, bukan deposit tetap kepada kerajaan, justeru tindakan terlalu menumpukan MCA, kerana mahu kelihatan ‘berwarna’ ibarat menyimpan biawak hidup.

“Saya harap ketika AGM MCA, pemimpin kita tidak menawarkan bulan dan bintang kepada mereka, demi untuk mendapat secebis undi, kerana itu hanya ilusi. Jangan harap undi ultra kiasu akan beralih.

“Fokuslah kepada Bumiputera Sarawak dan Sabah. Gabungan keduanya dari segi saiz jauh lebih besar daripada Semenanjung Tanah Melayu. Pembangunan di sana perlu diberikan keutamaan,” katanya dalam kenyataan.

Dalam pada itu, beliau menyifatkan, pengajaran kemenangan PRN Sarawak malam tadi khas kepada semua pihak.

Katanya, UMNO setelah lebih 64 tahun merdeka, masih tidak mahu mengakui bahawa MCA melalui sekolah vernakular adalah antara faktor yang menjatuhkannya dan satu bentuk ugutan politik yang direlakan.

PAS pula lain pendiriannya selepas dan sebelum bersama kerajaan, lebih tahun 64 tahun merdeka, tidak melihat aspek sekolah vernakular ini antara penghalang dakwah atas faktor jadi tembok interaksi sosial dan bahasa.

Sebaliknya, masih melihat dakwah itu adalah dalam bentuk individu ke individu bukannya dalam konteks pembudayaan, katanya.

“Lebih malang lagi ada sebahagian daripada kita lebih 64 tahun merdeka, masih melihat kehakisan nilai adalah suatu yang mesti digadaikan untuk memenangi hati bukan Bumiputera,” katanya.


Kematian akibat banjir meningkat 37 orang, 10 masih hilang: KPN

SHAH ALAM, 18 Jamadilawal 1443H, Khamis – Jumlah kematian akibat banjir meningkat kepada 37 di seluruh negara termasuk seorang kanak-kanak, kata Ketua Polis Negara (KPN), Tan Sri Acryl Sani Abdullah Sani.

Acryl Sani berkata, lima mangsa maut termasuk dua orang yang hilang dilaporkan semalam.

Beliau bagaimanapun tidak mendedahkan butiran mangsa.

“Dukacita dimaklumkan dalam tempoh 24 jam lepas, lima lagi mangsa dilaporkan maut. Secara kolektif banjir itu telah meragut 37 nyawa manakala 10 orang masih hilang,” katanya pada sidang media di Pusat Kawalan Bencana Taman Sri Muda, di sini, hari ini.

Acryl Sani berkata, punca kematian akan diketahui kemudian setelah laporan bedah siasat disediakan.

Sementara itu, mengulas perbezaan jumlah mangsa yang dikeluarkan polis dan Jabatan Bomba dan Penyelamat, beliau berkata, statistik itu berdasarkan laporan polis yang dibuat berhubung kematian tersebut.

“Setiap kematian perlu dilaporkan kepada polis mengikut Kanun Prosedur Jenayah (CPC). Jadi setiap laporan yang dibuat (mengenai kematian) akan direkodkan sebagai statistik oleh polis,” katanya.

Sehingga kini, 68,341 mangsa banjir di seluruh negara mencari perlindungan di pusat pemindahan sementara (PPS) membabitkan 18,080 keluarga.

Katanya, 1,081 anggota polis turut terjejas akibat banjir itu.

“Daripada jumlah itu, 880 adalah pegawai dan anggota,” katanya.

Mengenai dakwaan lambat bertindak dan tiada penyelarasan oleh pihak berkuasa, Acryl Sani mengakui perkara itu berlaku pada peringkat awal banjir di Taman Sri Muda.

“Kita dapati penyelarasan semua agensi pada mulanya agak perlahan di Taman Sri Muda, kita berjaya menggembleng dan menyelaras dengan lebih baik pada hari kedua.

“Ketika itu keadaan banjir masih berbahaya, kita dapati di Shah Alam mangsa banjir berada di rumah teres dan pangsapuri, jadi kepadatan penduduk di Shah Alam berbeza dengan negeri lain.

“Kepadatan kawasan perumahan merupakan cabaran besar untuk menyelamatkan mangsa. Walaupun peringkat awal agak perlahan, keadaan semakin bertambah baik apabila kita meningkatkan penyelarasan antara semua agensi,” katanya.


MCA ucap tahniah 100 tahun penubuhan Parti Komunis China

BANGI, 19 Zulkaedah 1442H, Rabu – Naib Presiden MCA, Datuk Tan Teik Cheng mengucapkan tahniah kepada Menteri Jabatan Perhubungan Antarabangsa Parti Komunis China, Song Tao sempena ulang tahun ke-100 penubuhan parti itu.

Menerusi ucapan itu, Teik Cheng bagi pihak Persatuan Cina Malaysia merakamkan ucapan tahniah kepada Jawatankuasa Hal Ehwal China dan pusat inisiatif ‘Belt and Road’ Parti Komunis China.

Teik Cheng berkata, mengimbas kembali seratus tahun Parti Komunis China, parti itu berjaya memimpin China dan warganya untuk maju, selain terus membawa pembaharuan inovasi dalam semua aspek pembinaan negara.

Selain itu, katanya, parti juga berjaya mempromosikan pemodenan China dan mewujudkan kehidupan bahagia untuk rakyat yang menjadi contoh kepada semua negara lain.

“Sejak MCA dan Parti Komunis China menandatangani memorandum kerjasama dan pertukaran pada 18 Julai 2014, Jawatankuasa Hal Ehwal China MCA selalu menjadi salah satu unit dukungan utama antara parti.

“Melalui Pusat ‘Belt and Road’ di bawah jawatankuasa itu, pelbagai kerjasama dan pertukaran rancangan telah dilancarkan dan membuahkan hasil,” katanya dalam kenyataan pada 29 Jun.

Pengerusi Jawatankuasa Pusat Hal Ehwal China MCA itu berharap, kedua-dua pihak akan terus mengekalkan kerjasama erat pada masa hadapan, sambil mengukuhkan hubungan yang akan menyatukan persahabatan antara Malaysia dan China.


Pertembungan menteri, bekas menteri hangatkan Dewan Rakyat

KUALA LUMPUR, 17 Zulhijjah 1441H, Jumaat – Sebanyak 26 kementerian selesai menggulung perbahasan usul menjunjung kasih titah Yang di-Pertuan Agong sepanjang minggu ini, dengan beberapa keputusan penting dimaklumkan di Dewan Rakyat.

Antara menarik perhatian ialah mengenai kertas siasatan kes kematian anggota bomba, Muhammad Adib Mohd Kassim yang telah dirujuk semula ke Jabatan Peguam Negara pada 23 Julai lepas.

Rujukan semula kes itu antara lain mencadangkan supaya 12 suspek yang sebelum ini disyaki terbabit dalam kematian Muhammad Adib pada 17 Disember 2018 itu dituduh mengikut Seksyen 143 Kanun Keseksaan.

Menteri Dalam Negeri Datuk Seri Hamzah Zainuddin menyebut cadangan juga melibatkan membuka semula inkues untuk siasatan sekiranya mendapat persetujuan Peguam Negara.

Selain itu, Dewan Rakyat juga diberitahu kerajaan kini sedang dalam proses untuk memuktamadkan jajaran Laluan Rel Pantai Timur (ECRL) yang menyaksikan perubahan dilakukan kerajaan Pakatan Harapan (PH) daripada laluan asal oleh pentadbiran terdahulu.

Menteri Pengangkutan, Datuk Seri Dr Wee Ka Siong ketika sesi soal jawab dan penggulungan menyatakan kerajaan mengambil kira beberapa faktor seperti daya maju projek, kesalinghubungan rel dan implikasi kewangan sebelum kelulusan diberikan bagi jajaran ECRL itu.

Menteri Alam Sekitar dan Air Datuk Tuan Ibrahim Tuan Man pula memaklumkan mengenai pembatalan cadangan penggubalan Rang Undang-Undang Pencemaran Jerebu Merentas Sempadan yang sebelum ini dibuat kerajaan PH, selepas mengambil kira pengalaman Singapura dan maklum balas pakar perundangan termasuk, Jabatan Peguam Negara.

Dalam pada itu, sidang Dewan Rakyat sedikit tercalar dengan insiden tidak cukup korum Ahli Parlimen sehingga menyebabkan persidangan dewan terhenti seketika semasa sesi penggulungan Kementerian Perumahan dan Kerajaan Tempatan.

Sidang dewan juga kecoh apabila ada Ahli Parlimen pembangkang yang membuat kenyataan bahawa “Speaker berat sebelah” ketika sesi penggulungan Kementerian Tenaga dan Sumber Asli.

Turut menarik perhatian, sesi penggulungan beberapa kementerian menyaksikan perbahasan tegang antara menteri dan bekas menteri yang pernah memegang portfolio sama, seperti Menteri Kewangan Tengku Datuk Seri Zafrul Abdul Aziz dan Lim Guan Eng.

Sesi penggulungan akan bersambung melibatkan Menteri-menteri di Jabatan Perdana Menteri pada persidangan minggu kelima, Isnin depan. – Bernama


Israel bina 22,030 unit penempatan haram pada 2021

BAITULMAQDIS, 22 Zulhijjah 1443H, Jumaat – Pihak berkuasa negara pengganas Israel membina sejumlah 22,030 unit penempatan haram pada 2021, kata Kesatuan Eropah (EU).

“14,894 unit penempatan dibina di Baitulmaqdis Timur yang diduduki, dan 7,136 yang lain dibina di bahagian lain Tebing Barat termasuk lokasi jauh di Tebing Barat,” kata EU dalam laporan bertajuk ‘Laporan 2021 mengenai penempatan Israel di Tebing Barat yang diduduki, termasuk Baitulmaqdis Timur.’

Berbanding tahun sebelumnya, 2021 mencatatkan peningkatan unit penempatan lebih tinggi di Tebing Barat dan Baitulmaqdis Timur (22,030), menguatkuasakan trend pengembangan penempatan yang terus meningkat di wilayah Palestin diduduki.

Laporan itu menyatakan, pembinaan telah berlaku di tiga penempatan termasuk E1, Atarot dan Lower Aqueduct.

Pelan penempatan E1 terletak di Kawasan C Tebing Barat diduduki, yang berada di bawah kawalan ketenteraan dan pentadbiran Israel, dan apa dipanggil sebagai Rancangan Saluran Air Bawah.

“Jika dibina, rancangan ini akan menyediakan lebih daripada 14,000 unit perumahan tambahan di dalam dan sekitar Baitulmaqdis Timur yang diduduki,” kata kesatuan itu memberi amaran.

Laporan itu menyatakan bahawa projek Atarot terdiri daripada sejumlah 9,000 unit penempatan haram, sambil menambah bahawa Pelan Saluran Air Bawah terdiri daripada 1,465 unit.

EU memberi amaran bahawa pengembangan penempatan akan memutuskan hubungan penduduk Baitulmaqdis Timur dari kawasan bandar utama Tebing Barat, seperti Hebron dan Ramallah, sambil menambah bahawa ia juga akan mempunyai implikasi serius terhadap kesinambungan bandar Palestin dan menimbulkan ancaman serius kepada penyelesaian dua negara.

Kesatuan itu menyeru pihak berkuasa Israel untuk menamatkan semua aktiviti penempatan, dan untuk merobohkan kubu-kubu yang didirikan sejak Mac 2001.

“EU kekal dengan pendirian tegas bahawa penempatan itu adalah haram di bawah undang-undang antarabangsa,” tegasnya. – Agensi


Jemaah umrah wajib ambil dos penggalak

KUALA LUMPUR, 6 Rejab 1443H, Selasa – Jemaah umrah kini diwajibkan menerima dos penggalak yang merupakan antara prosedur operasi standard (SOP) baharu, berkuat kuasa 14 Februari ini, menurut Menteri Kanan Pertahanan, Datuk Seri Hishammuddin Tun Hussein.

Beliau berkata, selain itu, jemaah umrah dibenar menjalani kuarantin wajib di tempat kediaman tanpa memohon kelulusan portal Permohonan Kuarantin Di Rumah (HQA).

“Jemaah juga dibenarkan menjalani kuarantin wajib di stesen kuarantin swasta dengan kos penginapan, makan minum dan rawatan ditanggung sendiri.

Selain itu, mereka yang dipertanggungjawabkan dari ejen pelancongan perlu memantau kepatuhan jemaah umrah semasa di Tanah Suci, perjalanan balik ke Malaysia dan semasa di PMA (pintu masuk antarabangsa) Malaysia,”  katanya dalam sidang media mengenai hasil Mesyuarat Kuartet Menteri COVID-19 di sini hari ini.

Beliau berkata, jemaah umrah yang akan berangkat ke Tanah Suci hari ini sehingga 13 Feb terikat dengan SOP sedia ada namun apabila pulang semula ke tanah air, mereka diwajibkan mematuhi SOP baharu yang dikuatkuasakan.

Pada 26 Januari, Menteri Pelancongan, Seni dan Budaya Datuk Seri Nancy Shukri memaklumkan kabinet membuat keputusan membenarkan umat Islam kembali mengerjakan ibadah umrah mulai 8 Februari (hari ini).

Keputusan itu dibuat berikutan kerajaan tidak berhasrat melanjutkan penangguhan sementara ibadah umrah yang berkuat kuasa 8 Jan lepas berikutan penularan jangkitan varian Omicron.-  Bernama


Sabah tidak pernah bincang benar warga China masuk

KUALA LUMPUR, 11 Zulkaedah 1441H, Jumaat – Tindakan kerajaan Sabah membenarkan semula perjalanan masuk pekerja warga asing dari China bukan keputusan daripada Kerajaan Persekutuan.

Malah, Datuk Seri Ismail Sabri Yaakob berkata, Mesyuarat Khas Menteri-Menteri Mengenai Pelaksanaan PKP juga tidak pernah dimaklumkan oleh Kerajaan Sabah berhubung keputusan itu.

“Saya tidak tahu pekerja apa yang dimaksudkan itu. Tetapi, setakat ini Kerajaan Malaysia masih menganggap China adalah kawasan berisiko tinggi.

“Oleh itu, semua pelancong atau pekerja dari negara itu masih tidak dibenarkan masuk,” katanya seperti dipetik media tempatan.

Menteri Kanan (Kluster Keselamatan) itu berkata, kerajaan masih mengguna pakai Akta 342 dan menutup pintu masuk kepada warga asing ke negara ini

“Apa yang dilakukan oleh Sabah itu, mereka lakukan sendiri tanpa bincang dengan kita, dan kita tak pernah bincang,” katanya.

Rabu lalu, Ketua Menteri Sabah, Datuk Seri Shafie Apdal dalam satu kenyataan dilaporkan berkata, kerajaannya membenarkan semua perjalanan masuk ke Sabah, sama ada melalui udara, darat dan laut kepada pekerja warga asing dari Republik China yang sudah mempunyai permit kerja di negeri itu.

Beliau berkata, kebenaran itu dibuat berkuatkuasa serta-merta pada hari Rabu.

Bagaimanapun, katanya, pekerja asing dari China dikehendaki melakukan ujian saringan Covid-19 di tempat masing-masing dalam tempoh tiga hari sebelum masuk ke Sabah dan perlu disahkan bebas daripada gejala tersebut.

Kata Shafie lagi, kebenaran itu juga tertakluk kepada pematuhan SOP Jabatan Kesihatan Negeri Sabah (JKNS), peraturan-peraturan Jabatan Imigresen Malaysia (JIM) dan pihak berwajib yang sedang berkuatkuasa.


Agong, Raja Permaisuri berkenan lawat Suruhanjaya Tinggi Malaysia di UK

KUALA LUMPUR, 18 Safar 1443H, Sabtu – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah berkenan berangkat melawat Suruhanjaya Tinggi Malaysia di Belgrave Square, London pada Jumaat.

Keberangkatan tiba Seri Paduka berdua pada 4.30 petang (waktu tempatan) disambut Pesuruhjaya Tinggi Malaysia ke United Kingdom Zakri Jaafar dan isteri, Nor Aini Abd Rahman serta para kakitangan Suruhanjaya Tinggi Malaysia.

Pada lawatan selama dua jam itu, Seri Paduka berdua telah berkenan menerima persembahan taklimat daripada Zakri.

“Menzahirkan keperibadian tinggi baginda berdua, Seri Paduka berdua turut berkenan meluangkan masa menyantuni dan beramah mesra dengan komuniti rakyat Malaysia di London pada Majlis Santapan Teh Diraja,” menurut Istana Negara menerusi kenyataan dalam laman Facebook hari ini.

Lawatan ke Suruhanjaya Tinggi Malaysia dan sesi bersama rakyat Malaysia di London itu adalah antara atur cara Lawatan Khas Seri Paduka berdua ke United Kingdom (UK) selama 10 hari bermula 17 September lepas.

Menurut Istana Negara, hari ini, Al-Sultan Abdullah dijadual berangkat melawat Pusat Penyelidikan Tun Abdul Razak di Brickendonbury, Hertford manakala Tunku Hajah Azizah dijadual berangkat melawat Victoria and Albert Museum di London.

Dalam lawatan khas berkenaan, Yang di-Pertuan Agong turut dijadual berangkat menghadiri Sandhurst Reunion Dinner di Akademi Tentera Diraja Sandhurst, Seri Paduka pernah menimba ilmu ketenteraan di akademi berkenaan dari 1978 hingga 1979.

Seri Paduka turut dijadual mengadakan pertemuan dengan Ketua Staf Pertahanan United Kingdom Sir General Nicholas Carter yang akan menyentuh hubungan kerjasama ketenteraan dua hala Malaysia dan United Kingdom.

Carter juga pernah menuntut di Akademi Tentera Diraja Sandhurst.

Usai lawatan khas itu, Seri Paduka berdua berkenan beristirahat di London bermula dari 27 September dan dijadual berangkat pulang ke tanah air pada 23 Oktober.

Lawatan khas itu merupakan kali kedua bagi Seri Paduka ke UK sejak dipilih sebagai Yang di-Pertuan Agong ke-16 dengan lawatan khas pertama diadakan tujuh hari bermula 9 Disember 2019. – Bernama


COVID-19: Tiada keperluan CT value jadi panduan tempoh isolasi

BANGI, 5 Syaaban 1443H, Selasa – Tiada keperluan penggunaan nilai kitaran ambang atau Cycle Threshold (CT value) dijadikan sebagai panduan terhadap tempoh isolasi, menurut Pakar Perubatan Kesihatan Awam.

Dr Helmy Hazmi dari Universiti Malaysia Sarawak (Unimas) berkata, penggunaan CT value hanya akan menambah kekeliruan kepada pengurusan kes COVID-19 yang berbeza sekiranya ia digunakan sebagai panduan tempoh isolasi.

Ini kerana, beliau berkata, fungsi CT value tidak boleh dinilai dengan mudah.

“Pertamanya, hanya ujian PCR yang boleh memberikan nilai CT yang tepat.

“Ujian calitan Polymerase Chain Reaction (PCR) juga tidak murah dan keputusan ujian tersebut juga mengambil masa, lebih-lebih lagi apabila kemuncak jangkitan wabak ini,” katanya.

Beliau berkata demikian sebagai mengulas cadangan Ahli Parlimen Bintulu, Datuk Seri Tiong King Sing supaya menilai semula tempoh isolasi bagi kes positif COVID-19 dan kontak rapat mengikut nilai kitaran ambang (CT value).

Mengulas perkara itu, Dr Helmy berkata, CT value juga bukan satu nilai yang mutlak dan ketepatannya sebaliknya bergantung kepada banyak faktor lain mempengaruhi satu ujian yang dijalankan di makmal.

Malah, beliau berpandangan, alatan yang digunakan untuk mencalit dan memproses spesimen, bahan kimia atau reagen yang digunakan serta teknik pengekstrakan turut mempengaruhi.

“Algoritma yang digunakan boleh berbeza-beza dari makmal ke makmal. Tahap kesihatan semasa individu dan status vaksin boleh mempengaruhi bacaan nilai CT.

“Walaupun nilai CT memberi panduan kepada beban virus seseorang. Namun, kita tidak dapat pastikan secara tepat fasa jangkitan tersebut – adakah ia baru bermula ataupun sudah berada di pengakhiran,” katanya.

Oleh itu, beliau berkata, individu dengan CT value yang tinggi (beban virus rendah) masih boleh menjangkiti orang lain.

“Kebolehjangkitan dipengaruhi oleh dos jangkitan yang berbeza-beza di antara individu, bukan semata-mata pada nilai Ct,” katanya.

Justeru, dari perspektif kesihatan awam, ujian PCR adalah lebih baik sebagai ujian kualitatif – yang menilai sekiranya seseorang itu positif atau negatif, katanya.

Dr Helmy berkata, isolasi dan kuarantin perlu berdasarkan kepada tempoh pengeraman, masa tempoh kebolehjangkitan dan keperluan untuk pemulihan sosio-ekonomi negara dengan selamat.


Gesa naikkan gaji minimum

BANGI, 28 Jamadilakhir 1443H, Isnin – Kerajaan digesa menaikkan gaji minimum yang sepatutnya dibuat 1 Januari lalu selaras Perintah Gaji Minimum 2020.

Setiausaha Agung Kongres Sekerja Malaysia (MTUC), Kamarul Baharin Mansor berkata, pihaknya masih menunggu pengumuman daripada kerajaan mengenainya.

Atas sebab itu, upah pekerja pembersihan di Singapura boleh dijadikan panduan kepada kerajaan berhubung gaji minimum di negera ini.

“Laporan gaji pekerja pembersihan di Singapura yang mencecah RM10,000 sebulan boleh dijadikan panduan kepada kerajaan bagi mengkaji kaedah gaji minimum.

“Kami akan berhubung dengan kesatuan di Singapura bagi mendapatkan penjelasan dan kaedah yang terbaik dalam pelaksanaan gaji minimum baharu. MTUC juga bimbang dengan keadaan semasa isu-isu pekerjaan,” katanya.

Beliau menjelaskan selain isu gaji minimum masih tertangguh, kerajaan perlu mengambil langkah proaktif dalam beberapa isu termasuk buruh paksa dan pindaan Akta Kerja.

Selain itu, ia termasuk Akta Perhubungan Perusahaan, Akta Hal Ehwal Kesatuan Sekerja, Mesyuarat NLAC yang tidak diadakan sejak setahun lalu dan isu lain yang tertunggak.


Kes COVID-19 global lebih 74 juta

NEW YORK, 2 Jamadilawal 1442H, Khamis – Kes COVID-19 global mencecah 74,087,090 dengan 1,646,687 kematian di seluruh dunia setakat jam 6.28 petang waktu tempatan (2328 GMT), pada Rabu, lapor Agensi Berita Xinhua menurut data dikumpulkan Johns Hopkins University.

Amerika Syarikat (AS) melaporkan sejumlah 16,914,853 kes dan 307,064 kematian, kedua-duanya adalah tertinggi di dunia, diikuti India sebanyak 9,932,547 kes.

Sementara itu, Brazil merekodkan 7,040.608 kes dan 183,735 kematian, kedua tertinggi di dunia.

Negara-negara dengan lebih 1.8 juta kes termasuk Rusia, Perancis, Turki, Britain dan Itali sementara negara yang mencatat lebih 52,000 kematian antaranya India, Mexico, Itali, Britain, Perancis dan Iran, menurut data itu.

Kes global mencecah 70 juta pada 11 Disember. Hanya mengambil masa lima hari untuk meningkatkan jumlah kes kepada 74 juta.

AS kekal sebagai negara paling teruk dijangkiti, menyumbang lebih 22 peratus kes global.

Pada Selasa, AS menambah 3,019 kematian, jumlah korban ketiga tertinggi sejak pandemik itu bermula. Ia juga menandakan hari ke-43 berturut-turut lebih 100,000 kes dilaporkan setiap hari sejak November. – Bernama


BERJASA Shah Alam tubuh 20 cawangan baharu

BANGI, 3 Rabiulawal 1443H, Ahad – Parti BERJASA cawangan Shah Alam berjaya mengumpul lebih 1,000 keahlian dan menubuhkan 20 cawangan dalam kawasan Parlimen P.108 Shah Alam.

Presidennya, Ustaz Zamani Ibrahim berkata, BERJASA komited memperjuangkan nasib rakyat dalam Pilihan Raya Umum ke-15 (PRU-15) akan datang.

“Iltizam yang kuat tersemat menjadi kekuatan untuk menjadi pentas politik baharu buat generasi Malaysia yang sudah muak dengan politik lama.

“Ini termasuk politik kroni, mungkir janji yang semata-mata memberi kebaikan kepada ahli politik sahaja bukan untuk rakyat.

“BERJASA akan terus buka lebih banyak cawangan seluruh Malaysia untuk menyantuni lebih ramai rakyat bawahan,” katanya dalam kenyataan, hari ini.

Terdahulu, beliau merasmikan pelancaran jentera pilihan raya dan penubuhan 20 cawangan BERJASA Shah Alam, hari ini.

Katanya, penubuhannya juga adalah sebagai tanda komitmen BERJASA memberi tawaran terbaik kepada penduduk di Parlimen Shah Alam bagi membawa perubahan pentas politik.


Mufti saran pengundi pilih pemimpin berdasarkan Siyasah Syariyyah

GEORGE TOWN, 29 Rabiulawal 1444H, Rabu – Mufti Pulau Pinang, Datuk Seri Dr Wan Salim Wan Mohd Noor menyarankan pengundi memilih calon pemimpin berdasarkan Siyasah Syariyyah dalam Pilihan Raya Umum ke-15 (PRU15) nanti.

Beliau turut menasihatkan pengundi supaya memilih bakal pemimpin dengan cermat.

“Jangan memilih pemimpin yang diketahui sebagai pengkhianat kepada negara, agama dan rakyat.

“Selain itu, jangan memilih semula orang yang terbukti tamak kepada kekayaan untuk diri, keluarga dan kroni dengan mengabaikan nasib rakyat.

“Paling penting, jangan memilih calon daripada kalangan yang menyeru atau memperjuangkan maksiat seperti pendukung lesbian, gay, biseksual dan transgender (LGBT),” katanya seperti dilapor akhbar tempatan.

Sebaliknya, beliau berkata, pengundi perlu memilih pemimpin yang amanah, berintegriti, tidak rakus kepada harta benda selain tidak mengambil kesempatan terhadap jawatan dan kedudukannya untuk mengaut kekayaan.

Katanya, pemimpin yang beriman, tidak mengabaikan kewajipan agama, taat beribadah, berakhlak mulia serta menghindari perbuatan-perbuatan maksiat patut menjadi pilihan para pengundi.

“Calon yang bakal dipilih juga perlu seorang yang ikhlas dalam berkhidmat kepada rakyat dan bersedia untuk membela nasib rakyat serta berjuang mencapai kepentingan mereka,” katanya.

Dalam pada itu, Wan Salim juga memberi panduan dalam mengangkat pemimpin muda tanpa meminggirkan pemimpin senior mengikut perspektif Islam.

“Kita perlu mengikut Rasulullah ﷺ yang menggandingkan antara kedua-dua golongan ini iaitu pemimpin muda dan senior.

“Antara contoh adalah Baginda melantik golongan senior seperti Abu Bakar dan Umar sebagai pemimpin yang sentiasa dirujuk untuk mendapat nasihat dan pandangan tentang pelbagai isu berkaitan umat dan negara,” katanya.

Beliau menjelaskan, gabungan pemimpin muda dan senior amat membantu kerana masyarakat memerlukan pemimpin berpengalaman dan baru secara serentak.

“Golongan senior mempunyai pengalaman yang luas, kematangan fikiran, kebijaksanaan, ketenangan dalam menghadapi cabaran dan kekusutan, berpandangan jauh di samping mendapat penghormatan masyarakat.

“Sementara itu, golongan muda juga ada keistimewaan yang mesti diakui dan dimanfaatkan untuk kebaikan dan kemajuan negara antaranya memiliki semangat juang yang kental, wawasan yang tinggi, kekuatan tekad dan azam,” katanya.


Penceroboh kecil mudah saja didakwa, ‘kartel’ Musang King terus senyap

BANGI, 11 Syaaban 1442H, Khamis – Belum selesai isu pencerobohan ‘kartel’ kebun durian Musang King di Pahang, timbul pula kegiatan sama membabitkan warga asing di hutan simpan di negeri berkenaan.

Kali ini seorang warga Pakistan ditahan dan mengaku bersalah di Mahkamah Sesyen Raub kerana menceroboh Hutan Simpan Ulu Jelai, Lipis.

Tertuduh, Rawan Bakht dikenakan denda RM8,000 selepas mengaku bersalah memasuki kawasan hutan Kompartmen 600 Hutan Simpan Ulu Jelai pada 15 Mac lalu.

Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya berkata, persoalan sama akan ditimbulkan setiap kali kes pencerobohan tanah berlaku, namun sehingga kini tiada jawapan.

“Antaranya, mengapa pencerobohan terus berlaku di hutan-hutan daerah yang sama, seolah-olah mereka langsung tidak takut dengan undang-undang?

“Apakah masalahnya ada pada penguatkuasaan? Atau apakah ada elemen-elemen rasuah dalam kalangan penguatkuasa hutan dan tanah?,” katanya dalam kenyataan, hari ini.

Bahkan, katanya, sehingga kini juga status siasatan Suruhanjaya Pencegahan Rasuah Malaysia (SPRM) mengenai dakwaan salah guna kuasa dalam jabatan hutan dan berkaitannya tidak diketahui.

“Mengapakah pencerobohan-pencerobohan di fasa awal, di mana belum lagi ada penarahan besar-besaran pasti oleh warga asing?

“Apakah tiada orang tempatan yang terlibat di sebalik pencerobohan-pencerobohan di hutan yang agak ‘ceruk’ sebegini? Bagaimana warga asing begitu arif dengan geografi tempatan di ‘ceruk’ ini?,” soalnya.

Beliau turut mempersoalkan apakah warga asing yang terbabit di dalam kegiatan itu hanyalah ‘kambing hitam’ untuk menutup sesuatu lebih besar di sebalik isu berkenaan.

“Atau apakah kita akan hanya temui orang tempatan hanya apabila tanah yang diceroboh sudah menjadi ladang-ladang besar dan mereka sudah menjadi tauke besar sehingga mereka tidak perlu berselindung lagi?

“Rakyat masih belum lupa akan siri pencerobohan tanah dan hutan di negeri Pahang yang sangat menyedihkan, lebih-lebih lagi kes ‘kartel’ kebun Musang King yang akhirnya berjaya disenyapkan melalui proses rayuan di mahkamah yang ‘ditangguh’ sehingga suatu tempoh yang tidak diketahui,” katanya.

Mengulas dari sudut perspektif berbeza, Haji Aminuddin tertanya-tanya mengapa penceroboh kecil seperti itu dengan mudah sahaja didakwa dan didenda di mahkamah berbanding ‘kartel’ Musang King yang sudah lebih 40 tahun sehingga menyebabkan kerugian kepada pendapatan negeri.

“Mengapa ada ‘double standard’ begini pula? Sudahlah tidak didenda dan dijatuhkan hukuman, mereka ini disanjung lagi oleh ahli-ahli politik sebagai ‘hero’ yang kononnya petani dan peniaga berjaya.

“Sedihnya pada masa yang sama, pemimpin politik hanya sibuk menjatuh sesama sendiri walau sudah ada kuasa. Manakala apabila tibanya perhimpunan agung mereka nyanyi lagi ‘Anak Kecil Main Api’ sambil menangis-nangis,” katanya.